ועדת הכספים, כנסת 25, פרוטוקול מספר 194, 2023-07-16 00:00

אליהו (אלי) רביבו: בוקר טוב, שבוע מבורך, ברוכים הבאים, אני שמח לפתוח את דיוני הוועדה בעניין הצעת החוק להסדר ההימורים בטוטו

אליהו (אלי) רביבו:  לפני שנעבור להקראה, אני אשמח לקבל עדכון מפי האוצר בדבר המו"מ שהתפתח וההחלטות בעניין דרישות וצורכי מרכזי הספורט למיניהם

דני קורן: מאז הדיון הקודם התקיימו שורה של ישיבות שבהן השתתפו נציגי משרד האוצר, נציגי המרכזים, גופי הספורט ונציגי משרד התרבות והספורט, והתקיים גם שיח עם משרד המשפטים

דני קורן:  הושגו הסכמות עקרוניות שמאפשרות למרכזים לסייע לאגודות הספורט בשורה של נושאים

דני קורן:  אנחנו רוצים לראות איך ניתן לתת מענה מיטבי לאגודות הספורט, כדי להמשיך ולקבל תמיכות במסגרת המשרדית אחרי הרפורמה שבוצעה בהקשר הזה

דני קורן:  זה עוד שלב במסגרת המעבר של מה שהיה בעבר על ידי הטוטו לידי משרד התרבות והספורט

דני קורן:  ההסכמות העקרוניות הושגו, אבל יש עוד כמה נקודות שאנחנו מצויים בליבון סופי שלהן ומקווה שהיום או מחר הדברים ייסגרו באופן סופי

דני קורן:  בהנחה שנצליח, אפשר יהיה לקדם את החוק הזה בלי להתייחס להיבטי התמיכות באגודות על ידי המרכזים

אליהו (אלי) רביבו: מי אומר את זה?     

דני קורן: אני אומר

אליהו (אלי) רביבו: אמנם אני מקבל עדכון מאוד מאוד אופטימי, אבל יש לי פה איזו שהיא נורה

אליהו (אלי) רביבו:  אני מאוד מאוד רגיש לסייפה של הדברים שלך

אליהו (אלי) רביבו:  הסכמות עקרוניות זו בשורה מאוד מאוד חשובה וגדולה בתחילת התהליך

אליהו (אלי) רביבו:  הודעתי לכם שאני לא אוכל להרשות לעצמי להסתפק בהסכמות עקרוניות, שאני רוצה הסכמות ברורות שמקבלות ביטוי

דני קורן: יש כבר טיוטה של מסמך שמעגן את הדברים בצורה די מפורטת

דני קורן:  אני לא אומר שזה הושלם, כי אנחנו בליבון של הנקודות האחרונות מול משרד המשפטים

אליהו (אלי) רביבו: מה הסיבה שנדרשתם לכל כך הרבה זמן ועדיין נמצאים בנקודות ציון, בהסכמות עקרוניות או בטיוטות?      

דני קורן: יש פה אירוע שמבחינתנו הוא אירוע מורכב, אירוע שבו אנחנו רוצים לתת מענה מיטיבי גם לאגודות

אליהו (אלי) רביבו: אני מאוד מאוד מעריך את זה, אבל אני חושב שנתתי לכם מספיק זמן לזה

דני קורן: אני רוצה להאמין שבתוך יום או יומיים נוכל לסיים

אליהו (אלי) רביבו: אני לא מתכוון היום לחתור להצבעות בכל מקרה

אליהו (אלי) רביבו:  אני מודיע לכם שאני לא אגיע להצבעות עד שהנושא הזה לא יושלם, עד שלא תנוח דעתי שלא השארנו דבר שהוא באווירת הסכם, שהוא בטיוטת הסכם או לקראת הסכם

אליהו (אלי) רביבו:  אני רוצה שהנושא יהיה חלוט

אליהו (אלי) רביבו:  לקח לכם כמה ימים להבין שאני מאוד מאוד רציני בקו שאני נוקט

אליהו (אלי) רביבו:  אני מניח, לפחות לפי הרושם שהתקבל, שאתם מבינים היום מעט יותר שאם אני אומר משהו אני מתכוון אליו

אליהו (אלי) רביבו:  אני סומך עליכם שתיקחו את זה במלוא כובד הרצינות וההתייחסות הנדרשת, שתגיעו לכך ערוכים כשזה מאחורינו באופן חלוט ולא משאיר סימני שאלה ונושאים בצד הדרך

דני קורן: זו גם הכוונה שלנו

אליהו (אלי) רביבו: אני מאוד מאוד מודה לך ומתרשם שאכן זו הגישה, אבל צריכים להספיק להתקדם עם זה

אליהו (אלי) רביבו:  אתם חייבים להתכנס לתוך האירוע, כדי שלא נעכב נושאים לחינם

סימון דוידסון: לפני שלושה שבועות היה פה דיון שנכח בו שר הספורט מיקי זוהר

סימון דוידסון:  הוא הטיל על מספר חברי כנסת לעשות דיונים ולהיות על הנושא הזה

סימון דוידסון:  עשינו דיון אחד, אבל מאז הכל נעלם, אנחנו לא בתוך הלופ הזה, אנחנו לא נמצאים בשיחות, אנחנו לא יודעים מה קורה

סימון דוידסון:  הגעתי היום בבוקר עם הבנה שיש איזה שהן הסכמות ונקבל מידע, אבל אנחנו לא מקבלים מידע

סימון דוידסון:  אני מבקש שההסכמות ביניכם יגיעו אלינו, כי אנחנו רוצים לעבור על זה, אנחנו רוצים לשבת איתכם עוד פעם

סימון דוידסון:       תבינו, הספורט הישראלי נמצא במצוקה מאוד מאוד גדולה

סימון דוידסון:  אנחנו בחודש יולי ואף אגודה במדינת ישראל לא יודעת כמה כסף היא תקבל תמיכה, שום דבר לא יצא לאור, הכל על הכספים הקודמים, אין שום דבר על 2023

סימון דוידסון:  יש איגודים שלא יכולים לצאת לאליפויות עולם, לאליפויות אירופה

סימון דוידסון:  כל הדבר הזה תקוע בגלל מלחמות ושיחות בין משרדים

סימון דוידסון:  יכול להיות שכולם רוצים להיות בעד, אני בטוח, אתם אנשים מקסימים, אבל תבינו שמאחורי הדבר הזה יש עשרות אלפי ילדים שנמצאים במסגרות שקשה להפעיל אותן

סימון דוידסון:  צריך מהנקודה שנסיים בינינו לצאת לדרך חדשה

סימון דוידסון:  אגודות צריכות לדעת כמה כסף הן הולכות לקבל, כי הן חותמות עם מאמנים, חותמות עם מתקני אימונים

סימון דוידסון:  אגודה צריכה לדעת כמה היא הולכת לקבל בשנה, מתי היא הולכת לקבל את זה

סימון דוידסון:  אתם יודעים שיש בעיה עם זה

סימון דוידסון:  הרפורמה שעשו כמעט והרסה את הספורט הישראלי, היא לא עשתה טוב לספורט הישראלי, ואתם אומרים שהרפורמה תצליח

סימון דוידסון:  בואו נעשה שהיא תצליח

אליהו (אלי) רביבו: 	אני מניח שאתה מבין שלא במשמרת שלי

אליהו (אלי) רביבו:  נתתי פה הצהרה

אליהו (אלי) רביבו:  היית באותה פגישת הכנה

סימון דוידסון: עשינו עוד פגישה, אבל לא קיבלנו שום דבר מהם

אליהו (אלי) רביבו: לא ייווצר מצב שבו תהיה אגודה כלשהי, לא משנה קטנה או גדולה, שמגיעה למצב שבחודש יולי היא עדיין לא יודעת מה התקציב שלה

סימון דוידסון: זה המצב

אליהו (אלי) רביבו: 	אני מניח שלכולם ברור שאנחנו עם המציאות הזאת לא נמשיך לחיות, שזה משהו שיגיע להסדרה, להבהרה

אליהו (אלי) רביבו:  אני מעדיף שאגודה תקבל מעט פחות ממה שהיא מצפה או זכאית לו, אבל תדע מראש מה היא הולכת לקבל, תדע לתקצב את עצמה ושמפעיליה שהם לרוב מתנדבים לא יצטרכו להעסיק את עצמם בגיוסי כספים ובגלגולים במקום בנושאים ספורטיביים

אליהו (אלי) רביבו:  זה לא יחזור על עצמו

אליהו (אלי) רביבו:  לא סתם החלטתי שאני לא מצביע היום

סימון דוידסון: שהם סוגרים את כל הפול הזה?     

אליהו (אלי) רביבו: 	חד משמעית

סימון דוידסון: בוא נעשה פגישה, בוא נקדם את זה, אנחנו נפנה הכל

ולדימיר בליאק: למה התכנסנו הבוקר?     

סימון דוידסון: החוק הזה לא קשור לזה

סימון דוידסון:  הכנסנו הסתייגויות כדי לזרז את זה

סימון דוידסון:  אם לא היינו מזרזים את זה, היינו נשארים עוד חודשיים בלי ספורט במדינת ישראל

אליהו (אלי) רביבו: באנו לתקן דבר, להסדיר דבר, כאשר תוך כדי זה מסתבר שיש נושאים פתוחים שהמרכזים נפגעים מהם לאורך זמן

אליהו (אלי) רביבו:  אני לא רוצה לתת פלסטר, אני רוצה טיפול מקיף שמבהיר ומסדיר את כל הנושאים

אליהו (אלי) רביבו:  אני יודע שאם אני לא אתן על זה את הדעת היום ואסיים חקיקה, המצב האבסורדי הזה ימשיך להתקיים

אליהו (אלי) רביבו:  הגעתי לכאן, קיבלתי עדכון שלא מניח את דעתי באופן מוחלט, לכן אני שולח אותם לסיים את התהליכים

אליהו (אלי) רביבו:       	נמצאת כאן עורכת הדין עדנה הראל פישר, היא עסקה בתחום הימורים בלתי חוקיים ובעוד מגוון נושאים מאוד מאוד רחב

אליהו (אלי) רביבו:  אני אשמח לקבל ממך סקירה תמציתית

עדנה הראל פישר: 	תודה רבה שהזמנתם אותי

עדנה הראל פישר:  הייתי במשרד המשפטים עד שנת 2017, כאשר במסגרת תפקידי עמדתי בין השאר בראש צוות בין משרדי שהוקם לפי החלטת ממשלה להסדרת ההימורים החוקיים בישראל ומניעת השפעות שליליות של הימורים

אליהו (אלי) רביבו: בתוכם התמכרויות והימורים בלתי חוקיים

עדנה הראל פישר: הימורים בלתי חוקיים היו בהשקה לנושא שלנו

עדנה הראל פישר:  לא עסקנו באופן ישיר במניעה של הימורים בלתי חוקיים, בשביל זה יש החלטות ממשלה, אלא התמקדנו בשאלה של אותם גופים שעוסקים בהימורים חוקיים, רצינו לבדוק האם ההסדרה שקיימת לגביהם היא ההסדרה הראויה במדינת ישראל, או שנכון להגיע לאיזה איזון אחר שיאפשר הימורים הוגנים שלא גורמים להשפעות שליליות

עדנה הראל פישר:  הדוגמה המובהקת היא מניעת הימורים על ידי קטינים, או שעות פרסום של הימורים

אליהו (אלי) רביבו: 	או עידוד הימורים באזורים מוחלשים מבחינה סוציו אקונומית

עדנה הראל פישר: או עידוד הימורים באזורים מוחלשים, שלגבי זה לא הייתה שום הסדרה לפני שישבנו על המדוכה

עדנה הראל פישר:  בעניינים של קטינים ופרסומת הייתה התחלת הסדרה, אבל הסדרה לא מספקת

עדנה הראל פישר:  הייתה ועדה בין משרדית שגם משרד הרווחה היה שותף, משרד הספורט, משרד האוצר, משטרת ישראל והגורמים במשרד המשפטים שעוסקים במשפט פלילי

עדנה הראל פישר:  קיימנו שימועים ציבוריים, שמענו באופן קונקרטי גם את מפעל הפיס וגם את המועצה להימורים בספורט, וההמלצות שלנו פורסמו בשנת 2016

עדנה הראל פישר:  יש פה הרבה חומר בינלאומי, מקיף, לימוד על מה שקורה בעולם בנושא הזה

עדנה הראל פישר:   ההמלצות שלנו פירטו את הנושאים המרכזיים שבהם נכון לפעול, כדי להבטיח את האינטרס הציבורי ולמנוע השפעות שליליות מראש, לא להיות במצב שבהם ההימורים יוצרים נזקים שצריך לרדוף אחריהם

עדנה הראל פישר:  אחת ההמלצות המרכזיות עסקה באישור תכניות ההימורים, אישור המשחקים, מה הם המשחקים שנכון שיאושרו ובאיזה תנאים

עדנה הראל פישר:  לפעמים אותו משחק יכול להיות ממכר אם התדירות של החלפת המסכים גבוהה יותר, אם הקירבה בין החלפת האפשרות לשחק שוב ושוב היא בתדירות גבוהה יותר

עדנה הראל פישר:  חשבנו שחשוב שתוטמע לתוך המערכת המחויבות של הממשלה כמסדירה, המחויבות של הגופים שעוסקים בהימורים חוקיים למנוע אישור של תכניות ממכרות

עדנה הראל פישר:  עוד תחומים שהמלצנו בהם היה לגבי קטינים, לגבי פרסומת, לגבי מניעת מעורבות של גורמים פליליים בנושאים של הלבנת הון וכו'

עדנה הראל פישר:  חלק מהנושאים הוטמעו באופן חלקי בחוק להסדרת הימורים בספורט ובמפעל הפיס

עדנה הראל פישר:  לא הייתה שום נגיעה לעניין אישור תכניות הימורים וחשיפת אוכלוסיות, לא נקבעה הסדרה לגבי תחנות שממוקמות בבתי חולים או באזורים מוחלשים

אליהו (אלי) רביבו: 	לכך התכוונתי בהתייחסותי

עדנה הראל פישר: 	המלצה אחת שלנו הייתה, והממשלה בגלל גישה כללית לרגולציה לא מיהרה לאמץ, שיהיה רגולטור מקצועי שהמומחיות שלו תהיה מניעת השפעות שליליות, שכל מי שעוסק בהימורים חוקיים, כמו מפעל הפיס, צריך יהיה להתייעץ איתו בנושאים האלה

עדנה הראל פישר:  חלופה אחרת הייתה שההסדרים בנושאים האלה ייקבעו, גם אם זה לא יהיה מתואם באופן מלא, לגבי מפעל הפיס בנפרד ולגבי המועצה להסדר הימורים בספורט בנפרד

עדנה הראל פישר:  אני חושבת שחשוב שהוועדה תפנים בתוך חוק הסדר ההימורים בספורט הסדרים בסיסיים, מרכזיים להבטחת האינטרסים הציבוריים

עדנה הראל פישר:  נוצר פה גוף שהוא סוג של קופה נוספת למדינה, קופה נוספת שיתרת הכנסותיה מועברים לתקציב המדינה

עדנה הראל פישר:  אפשר לדבר הרבה מאוד על המשמעויות המוסריות והכלליות שיש בעניין הזה, אבל אני לא אעסוק בזה עכשיו כי בעיני יש מקום לשאלה על המצב שנוצר

עדנה הראל פישר:  מה אנחנו רואים מול העיניים? אנחנו רואים גוף שיצליח ככל שהוא ישיג יותר הכנסות, ככל שהוא יעביר לקופת המדינה יותר הכנסות, אבל אין שום איזונים בתוך החוק הקיים - -     

אליהו (אלי) רביבו: אין אינסנטיב למשרד

עדנה הראל פישר: למשרד אין, אבל לגוף יש

עדנה הראל פישר:  כל גוף רוצה להצליח

אליהו (אלי) רביבו: 	בזה שניתקנו את הזרמת התקציב מההכנסה, אנחנו לחלוטין נותנים מענה לנושא שאת מדברת עליו

עדנה הראל פישר: ממש לא

עדנה הראל פישר:  מדוע לא? כי המנוע לרווחים של הגוף הזה הוא עולם הספורט

עדנה הראל פישר:  לא במקרה התחלתם את הדיון בלהבטיח את המצב של האיגודים

עדנה הראל פישר:  עולם הספורט הוא ההצדקה להכנסות האלו

עדנה הראל פישר:  אם הוא יביא יותר במסגרת הימורים, המשרד במו"מ שלו מול האוצר יוכל לקבל יותר

אליהו (אלי) רביבו: 	גברתי, אני מודיע לך חד משמעית שזה פשוט נוגד את הגישה

עדנה הראל פישר: בוא נשים את זה בצד

אליהו (אלי) רביבו: אני לא מבין גדול בספורט, לא עוסק בכך, וגם מעולם לא השתתפתי בהימור כזה או אחר

אליהו (אלי) רביבו:  אני לא בא לעודד הימור, אני רק בא להגיד שאם הוא כבר קיים, צריך לשאוף לכך שהוא יהיה ממוסד, מפוקח וחוקי

אליהו (אלי) רביבו:  אנחנו נהיה פה אנשי בשורה, כי הכנסנו איזו שהיא התייחסות לאיזה שהוא תקציב נוסף שבא להילחם בכל אותם נגעים שאת מדברת עליהם כרגע

אליהו (אלי) רביבו:  אי אפשר להגיד כרגע שהתקציב המדובר מושפע מגובה הכנסות העתידיות של המועצה, וגם לא בשביל זה מבצעים את כל ההסדר הזה

אליהו (אלי) רביבו:  רוצים ליצור ניתוק בין ההכנסה למדינה לבין התקצוב שהמשרד זוכה לו

עדנה הראל פישר: 	מאה אחוז, אדוני

עדנה הראל פישר:  את הפרוייקציה לגבי העתיד אני אעזוב

עדנה הראל פישר:  אני רק אומר שכל גוף מעצם טבעו רוצה להצליח

עדנה הראל פישר:  המועצה להסדר הימורים בספורט לא קשורה לתקציב הספורט - ועדיין רוצה להוכיח שהיא פועלת באופן יעיל

עדנה הראל פישר:  מה מבחן היעילות שלה? נוסח סעיף 1 לחוק אומר שתוקם מועצה להסדר הימורים בספורט שתהיה מוסמכת לארגן ולערוך הימורים על תוצאות של משחקים ותחרויות בספורט

עדנה הראל פישר:   היא לא יכולה להבטיח שההימורים יתנהלו באופן אחראי תוך הגנה על האינטרסים הציבוריים

עדנה הראל פישר:   "הימורים באופן אחראי" זה מונח בינלאומי מוכר

עדנה הראל פישר:  יש גופים בינלאומיים שעוסקים בהגדרה של אחריות בהימורים, יש גופים בינלאומיים שבודקים סוגים של משחקים ואומרים: זה משחק אחראי, זה משחק לא אחראי

עדנה הראל פישר:  מה זה משחק אחראי? משחק שמאזן בין ההנאה שבמשחק לבין הסיכונים שיש בו

עדנה הראל פישר:  שום מילה לגבי זה לא מופיעה

עדנה הראל פישר:  אם אנחנו רוצים את אותו דבר, רוצים שהגוף הזה יפעל כך שההימורים שיתקיימו יהיו הימורים אחראיים, הימורים שאין בהם סיכון, בואו נוסיף את זה למטרת החוק ונאמר: ובלבד שיתקיימו באופן אחראי תוך הגנה על האינטרסים הציבוריים

עדנה הראל פישר:  בוא נוסיף את זה למטרת המועצה

עדנה הראל פישר:  ממנים אנשים למועצה, משנים את הרכב המועצה, אבל מנציגי הציבור לא נדרש להיות מומחים בתחום של מניעת התמכרויות או מומחים בתחומים של הסדרת משחקים אחראיים

אליהו (אלי) רביבו: 	אני לחלוטין מתחבר למה שאת אומרת כמסגרת, אבל גם הבקשה שלך להבהרה לא מבטאת באופן מוגדר מה הוא גבול סביר או גבול לא סביר שמחייב רגולציה של אותה מועצה

עדנה הראל פישר: 	יש מומחיות בינלאומית שעניינה מניעת התמכרויות

עדנה הראל פישר:  אם היית כותב שהמטרה היא שההימורים יתנהלו באופן אחראי והמועצה לפני שהיא מאשרת תכנית הימורים תצטרך לקבל חוות דעת לעניין ההתמכרות הטמונה, סיכוני ההתמכרות, ולשתף - -     

אליהו (אלי) רביבו: ולקחת אותם במכלול השיקולים?     

עדנה הראל פישר: 	נכון

אליהו (אלי) רביבו: פה את קצת יותר מדייקת את זה

אליהו (אלי) רביבו:  אם אומרים שצריכים לקבל חוות דעת, המועצה קצת מייתרת את ייעודה

אליהו (אלי) רביבו:  אם את אומרת שצריך לקחת את זה במכלול השיקולים, יש בזה גדרות

עדנה הראל פישר: 	אני מדברת על איזון

עדנה הראל פישר:  כשהצעתי לתקן את סעיף המטרה, הצעתי שסעיף המטרה יבטיח שיהיה איזון בכך שהוא יאמר שהתפקיד שלהם הוא לקיים משחקים תוך שיתקיימו באופן אחראי והגנה על האינטרסים הציבוריים

עדנה הראל פישר:       	בסעיף של קביעת הסכמים עם הגופים שעורכים את ההימורים באמצעות אחר, כולל הזכיינים, צריך שיהיה ברור שההסכמים האלה צריכים להתייחס גם להגנה על האינטרסים הציבוריים ומניעת התמכרויות, כמו מניעת השתתפות של קטינים ואפשרות של הטלת קנסות

עדנה הראל פישר:  יש סעיף שאומר שקטינים לא ישתתפו, אבל אין שום סעיף שהמועצה חייבת לבקר על זה, שהמועצה רשאית להטיל קנסות וכו'

עדנה הראל פישר:       בסעיף 8א1(ג), שזה עניין הפרסום, כתוב שזה יהיה לתקופה מסוימת, עד שנת 2020

עדנה הראל פישר:  מדובר על הסמכות להתקין הוראות לגבי הגבלת הפרסומים, לכן לא ברור למה זה נקבע עד 2020

עדנה הראל פישר:  אפשר לחדש את הסעיף הזה

עדנה הראל פישר:        	לגבי ההצעה בסעיף 8ד שיוקצה תקציב - -     

אליהו (אלי) רביבו: זו בשורה לכשעצמה

עדנה הראל פישר: אני מסכימה, אלא שזה מוגדר כרגע כרשות

עדנה הראל פישר:  הנושא של צמצום נזקי הימורים הוא רק חלופה לעניינים אחרים, כאשר לא חובה לבחור בחלופה הזאת

אליהו (אלי) רביבו: 	אני חושב שאת מפרשת את זה קצת לא נכון

אליהו (אלי) רביבו:  יש שישה סעיפי התייחסות בתוך אותו סל תקציב מופרש

אליהו (אלי) רביבו:  הרעיון הוא שהמועצה תשתמש באותו סל לכל אחד מהסעיפים

עדנה הראל פישר: 	אני שמחה לשמוע

אליהו (אלי) רביבו: 	אין שום כוונה אחרת

אליהו (אלי) רביבו:  יצטרכו לתת מענה לכל אחד מהסעיפים האלה באותו תקציב

עדנה הראל פישר: 	ההערה האחרונה שלי היא לעניין מעמד מנכ"ל משרד התרבות כחבר המועצה

עדנה הראל פישר:  אם אנחנו עוסקים פה בגוף שיש לו תפקיד מורכב מבחינה ציבורית, שנמצאים איזה שהם קשרי גומלין מסוימים בפעילות שלו עם הפעילות של משרד הספורט, אני חושבת שיותר נכון שמנכ"ל המשרד יוכל להיות בתפקיד של מפקח, של מבקר שיושב מהצד, לא חלק מהפעילות של הגוף

עדנה הראל פישר:  אני מציעה לשקול את זה

עדנה הראל פישר:  תודה רבה שהזמנתם אותי, תודה על תשומת הלב

אליהו (אלי) רביבו: 	אני מאוד מאוד מודה לך

יאיר שמיר: 	הנושא הזה של הימורים באחריות הוא הדגל של המועצה

יאיר שמיר:  המועצה בוחנת את עצמה רק לפי ההכנסות

יאיר שמיר:  המועצה מורכבת מנציגי ציבור ועובדי מדינה שמכוונים את דרכה

אליהו (אלי) רביבו: יש בתוכה גם מומחים בתחום?     

יאיר שמיר: 	היא בהחלט נעזרת במומחים בתחום

אליהו (אלי) רביבו: לא נעזרת

יאיר שמיר: 	לא קיימת הוראה שאומרת שיהיו מומחים בתחום

אליהו (אלי) רביבו: זאת ההצעה

אליהו (אלי) רביבו:  זה משהו שאני לא אתעלם ממנו

יאיר שמיר: 	אני בכלל לא נוגע בהרכב המועצה, זה עניין של חברי הכנסת והשרים

יאיר שמיר:  המועצה חברה בגופים בינלאומיים של מארגני הימורים מדינתיים שקבעו קוד אתי קפדני לעריכת הימורים

יאיר שמיר:  הם עצמם בודקים באמצעות משרדי רואי חשבון חיצוניים, לא של המועצה, את עמידת הגופים בהוראות הקוד האתי האלו, והמועצה שייכת לקבוצה מצומצמת ונבחרת של גופים שכבר חמש פעמים ברציפות קיבלה את האישור שהיא עומדת בכל הוראות הקוד האתי

יאיר שמיר:  זה מוטבע בדנ"א של המועצה

אליהו (אלי) רביבו: 	אתה יודע להצביע על פעילות כלשהי שהיקפה צומצם או נמנע לאור אותו קוד אתי?       

יאיר שמיר: 	דיברו פה על הנושא של הביקורת על התחנות

יאיר שמיר:  המועצה לוקחת משרד חקירות שמבצע בקרה על פעילות התחנות, לרבות באמצעות לקוח סמוי

יאיר שמיר:  אם היא תופסת תחנה - -     

אליהו (אלי) רביבו: היא תפסה?     

יאיר שמיר: כן

אליהו (אלי) רביבו: יש תוצאות? כמה תחנות נתפסו ב-2022?     

יאיר שמיר: 	19 תחנות נסגרו

יאיר שמיר:  מספיק שיהיה קטין שקונה ווינר ב-10 שקלים בשביל לסגור תחנה לשנה

אליהו (אלי) רביבו: אתם מפעילים מלשינונים?         

יאיר שמיר: יש תלונות שמוגשות למועצה שהיא חוקרת אותן

אליהו (אלי) רביבו: 	מה אתם עושים מעבר לאותו לקוח סמוי כדי לנטר את אותן תחנות, כדי לראות אם הן נמצאות באזורים עם קבוצות סיכון גבוהות יותר? האם אתם מבצעים איזו שהיא רוויזיה להחלטה שלכם בעניין פריסת התחנות באזורים מסוימים?     

יאיר שמיר: יש כ-1,500 תחנות טוטו

יאיר שמיר:  קצת עושים עוול לטוטו כאשר שואלים אותו בעניין הזה ובעצם מתכוונים בכלל למפעל הפיס

יאיר שמיר:  מפעל הפיס הרבה יותר גדול, הרבה יותר פרוס

יאיר שמיר:  בניגוד למה שאמרו לי, ואני לא מעיד שזה ככה, שרואים גידול במכירות של מפעל הפיס בימים של הביטוח הלאומי - בטוטו זה לא ככה, כי הטוטו תלוי במשחק ספורט

יאיר שמיר:  אם יש את גמר המונדיאל, אז יש הרבה אנשים שמהמרים, ואם מדובר במשחק מהליגה השנייה בסלובניה, זה לא מעניין אף אחד

יאיר שמיר:  נעשות 3,000 ביקורות לקוח סמוי

יאיר שמיר:  בנושא הזה של הימורי קטינים היינו משתמשים כלקוח סמוי במישהו שנראה צעיר, רק הבעיה הייתה שבשימוע שהיינו עושים לבעל התחנה הוא היה אומר שהוא חשב שאותו לקוח הוא מעל גיל 18

יאיר שמיר:  דיברנו עם הפרקליטות כדי שתאפשר לנו לקוח סמוי שהוא בן 17, ואכן היום זה מה שנעשה

יאיר שמיר:  יש לפחות פעמיים בשנה בכל תחנה לקוח סמוי שהוא עצמו קטין, ואז אם בעל התחנה מוכר, הוא מושעה אוטומטית לשנה

אליהו (אלי) רביבו: נרצה לקבל נתונים מהמשטרה לגבי אחוז הקטינים שנתפסו קונים בתחנות

אליהו (אלי) רביבו:  המועצה לשלום הילד, בקשה

אפרת פילור ביזמן: 	נושא ההימורים בבני הנוער מאוד מאוד מטריד

אפרת פילור ביזמן:  התופעה של התמכרות להימורים היא תופעה התנהגותית שיותר קשה לטפל בה מהתמכרויות אחרות

אפרת פילור ביזמן:  לכל מה שנאמר כאן יש חשיבות מאוד מאוד משמעותית

אפרת פילור ביזמן:  בלהעביר את הנושא הזה רק לוועדת הכספים כמו שמוצע כאן אנחנו רואים בעייתיות מאוד גדולה

אפרת פילור ביזמן:  צריך כל הזמן לזכור את ההיבט הרחב של ההסדרה של החוק הזה שהוא לא רק כספי

אפרת פילור ביזמן:  יש כאן עניין של חינוך, יש כאן עניין של מניעה, כשלא בכדי הנושא של ספורט וחינוך שלובים זה בזה

אפרת פילור ביזמן:  אנחנו מבקשים שהדבר הזה יישאר בוועדת החינוך, כדי שתהיה מודעות רחבה לנזקים שיכולים להיגרם כתוצאה מהימורים ולטפל בהם

אליהו (אלי) רביבו: 	האם יש איזה שהוא חיתוך לגבי אחוז הקטינים שנשאבים לעולם ההימורים בטוטו לעומת הפיס?     

אפרת פילור ביזמן: 	אני לא יודעת להגיד לך כזה דבר, זה לא נתון שאנחנו אוספים

תמי סלע: הדוח על הטיפול בהתמכרויות התייחס להתמכרות של בני נוער

תמי סלע:  אמנם זה לא מהשנה האחרונה, אבל זה מחמש או שש השנים האחרונות

אליהו (אלי) רביבו: 	אני מבקש לדעת, גברתי היועצת המשפטית, אם יש חיתוך בין אוכלוסייה צעירה ללא צעירה באופן כללי בהימורים ואם יש חיתוך של האוכלוסייה הצעירה בין טוטו לבין פיס

אליהו (אלי) רביבו:  אני מחזיק בדעה שיש יותר מהמרים כפייתיים בפיס מאשר בטוטו

יעל רוזנקרנץ: 	אנחנו סבורים שבגלל הסיכון שיש בנושא הזה של הימורים בכל הקשור לעבירות הלבנת הון יהיה נכון שבנוסף לבדיקה בהיבט הפלילי תהיה גם בדיקה בהיבט המודיעיני שתיעשה על חברי ועובדי מועצה

תמי סלע: 	יש לכם הצעה איך להוסיף את זה? יש לכם נוסח קונקרטי?     

יעל רוזנקרנץ: 	אני יכולה להעביר

אליהו (אלי) רביבו: 	אני עד יום שלישי בצוהריים מבקש לקבל את הטיוטה הסופית

תמי סלע: 	אנחנו בתיקון סעיף 1א, סעיף ההגדרות

תמי סלע:   	 	אחרי ההגדרה "הצעת התקציב" יבוא:      	"חוק החברות הממשלתיות" – חוק החברות הממשלתיות התשל"ה-1975;     	אחרי ההגדרה "יתרת ההכנסות" יבוא:     	"המועצה הלאומית לספורט" – המועצה שהוקמה לפי סעיף 17א לחוק  	הספורט;     	אחרי ההגדרה "מינהלת ספורט" יבוא:     	"המנהל הכללי" – המנהל הכללי של המועצה שמונה לפי סעיף 6(ג);     	אחרי ההגדרה "תשלומים לזוכים" יבוא:     	"השר" – שר התרבות והספורט"

תמי סלע:      	אנחנו עכשיו בתיקונים לסעיף 4 שהוא סעיף הרכב המועצה

תמי סלע:      	בסעיף 4 לחוק העיקרי –      

קטן יבוא: "(א) (1) במועצה יהיו אחד עשר חברים, שימונו בהתאם להוראות פסקאות (2) ו-(3), והם:     	בשיח שהיה לפני הישיבה הייתה הסכמה להוסיף את נציג משרד העבודה והרווחה עם מומחיות בנושא של טיפול בהתמכרויות, ולהוסיף נציג ציבור נוסף כדי לשמור על ההרכב האי זוגי

דני קורן: אנחנו מסכימים לדבר הזה, אבל מכיוון שזו הסכמה מיום חמישי אחר הצוהריים, אנחנו עוד לא השלמנו את השיח עם משרד הרווחה

דני קורן:  פנינו אליהם כדי לוודא שגם מבחינתם יש הסכמה לדבר הזה, ואני מניח שלא תהיה התנגדות

אליהו (אלי) רביבו:   למה אמורה להיות התנגדות?     

דני קורן: אני מניח שלא תהיה

דני קורן:  כאשר מכניסים נציג של משרד אחר למועצה נהוג לקבל ממנו את ההסכמה

רות דיין מדר: פנינו לשר ביום חמישי וביקשנו שיהיה נציג מהרשויות המקומיות בהרכב הוועדה

אליהו (אלי) רביבו: איפה הרלוונטיות?     

רות דיין מדר: השלטון המקומי מקיים את הספורט במדינת ישראל

רות דיין מדר:  65% מתקציב הספורט במדינת ישראל מגיע מתוך הרשויות המקומיות

אליהו (אלי) רביבו: למה רק ביום חמישי?     

רות דיין מדר: זה נעשה לפני כן

אליהו (אלי) רביבו: מתי?     

רות דיין מדר: לפני שלושה שבועות

אליהו (אלי) רביבו: לא שמעתי על זה אף מילה

אליהו (אלי) רביבו:  אנחנו סביב זה לא מעט זמן

אליהו (אלי) רביבו:  איפה הייתם עד היום?     

רות דיין מדר: כל השיח היה מול השר בנושא הזה

אליהו (אלי) רביבו: היו לי לא מעט שיחות עם השר בעניין החוק

אליהו (אלי) רביבו:  לא שמעתי שום פנייה

כפיר כהן: פנו אלי לפני 20 דקות

כפיר כהן:  אני אשוחח עם השר כדי לבדוק את העניין

אליהו (אלי) רביבו: אני לא שולל את זה, אבל זה לא רציני

אליהו (אלי) רביבו:  התקיימו עשרות שעות של פגישות סביב החקיקה הרלוונטית, אבל לא שמעתי על זה

רות דיין מדר: התקיימו מספר שיחות עם השר בנושא במהלך החודש האחרון

תמי סלע: שלושה עשר חברים, שימונו בהתאם להוראות פסקאות (2) ו-(3), והם:     

תמי סלע: לא מקובל למנות את המנהל הכללי של המשרד כחבר במועצה, כי זה יוצר איזה שהוא ניגוד עניינים מובנה בין התפקיד שלו של להתוות מדיניות שמפקחת על הפעילות של התאגיד, לבין - -     

אליהו (אלי) רביבו: 	יש פה הצעה לשדרג את מעמדו בכך שהוא ימונה כמפקח

תמי סלע: אני חושבת שקשה לך לפקח על החלטות שאתה בעצמך שותף לקבלתן

תמי סלע:  נציג זה דבר שהוא עדיף

תמי סלע:  אם מדובר בעובד המשרד, צריך להגיד את זה, כי הפרשנות עלולה להיות שנציג זה כל מי שהוא בוחר

תמי סלע:  להגיד סתם נציג משאיר את זה מאוד מאוד פתוח

חנן ארליך: 	אנחנו סבורים שלא נכון למנות את מנכ"ל המשרד כחבר המועצה, כי יש סוג של ניגוד עניינים בין היותו מנכ"ל המשרד שאמור לפקח על פעולת התאגיד לבין היותו חבר בתאגיד עצמו

חנן ארליך:  יש גם ניגוד עניינים בינו לבין נציגי המשרד במועצה שבשגרה הם עובדים של המשרד וכפופים לו

חנן ארליך:  אנחנו סבורים שיש לבחון חלופה אחרת, להגדיר חלופה אחרת

אליהו (אלי) רביבו: 	אנחנו דנים בהצעת חוק ממשלתית

אליהו (אלי) רביבו:  ההצעה הזאת לא נכתבה במחשכים, אתם הייתם שותפים לה, היא עברה את כל התהליכים

אליהו (אלי) רביבו:  איפה דעתכם הייתה? איך הגענו למצב שבו אתה מציג עמדה שמנוגדת להצעת חוק שכבר נכתבה והייתה בשיתוף פעולה מלא איתכם?       

חנן ארליך: לפעמים יש מחלוקות

חנן ארליך:  העלינו את הטיעונים האלה לאורך הדרך

אליהו (אלי) רביבו: 	למרות שלא נחה דעתכם הסכמתם איתה, וההוכחה לזה שהגענו עד הלום

חנן ארליך: 	בנקודה הזאת אנחנו לא מסכימים

חנן ארליך:  אנחנו לא סבורים שהדבר הזה עולה כדי מניעה משפטית בשביל שהצעת החוק לא תתקדם, אבל אנחנו רואים לנכון להעלות את הקושי

אליהו (אלי) רביבו: 	אין פה מניעה משפטית, אבל אתם מגישים הסתייגות

חנן ארליך: 	אנחנו רואים פה קושי משפטי שאנחנו מציבים בפני הוועדה

דני קורן: עניין המנהל הכללי הוא לא עניין שגרתי בקביעה בתאגידים, אבל יש לעניין הזה תקדימים

דני קורן:  בחוק רשות העתיקות מנכ"ל המשרד הוא גם חבר במועצה

דני קורן:  גם הנחיית היועצת מתייחסת לאירוע של מנכ"ל כחבר מועצת תאגיד כעניין חריג, אבל אין אמירה שהדבר הזה לא יכול להיות

אליהו (אלי) רביבו: 	אני אשמח לדעת מה סיבת ההצדקה להחרגה

אליהו (אלי) רביבו:  צריך להיות תירוץ מספיק טוב כדי שניגש להחרגה

אליהו (אלי) רביבו:  זה עדיין לא מוריד את הביקורת שלי כלפי משרד המשפטים על כך שהם הגיעו עד לכאן כדי לומר שלא נחה דעתם מכך

דני קורן: הסיבה שהמשרד חשב לנכון שהמנהל הכללי או נציגו יהיו חברים במועצה, היא מפאת החשיבות של התאגיד

דני קורן:  אנחנו מדברים על תאגיד שהיקף התקציב שהוא מנהל הוא היקף מאוד משמעותי

דני קורן:  אני חושב שזה התאגיד הגדול ביותר מבין התאגידים של המשרד, כשלמשרד יש 12 תאגידים שהוא אחראי עליהם

דני קורן:  התרומה של התאגיד לעולם הספורט בדברים שקבועים בחוק היא מאוד משמעותית, לכן החליט המשרד, למרות הבנת החריגות של האירוע, לכלול את מנכ"ל המשרד כאחד מחברי המועצה

אליהו (אלי) רביבו: 	עדיין לא קיבלתי הסבר מה הערך המוסף לכך

אליהו (אלי) רביבו:  צריך שיהיה איזה שהוא נימוק

דני קורן: 	הסיבה בהקשר הזה היא הגודל של התאגיד והחשיבות של התאגיד בעיני המשרד

אליהו (אלי) רביבו: 	שאני אתחיל למנות לאדוני כמה תאגידים גדולים ומפותחים יש שמנכ"ל המשרד הוא לא חלק מהם?     

דני קורן: 	אני לא אומר שלא

אליהו (אלי) רביבו: אז הגודל הוא לא פקטור

דני קורן: אנחנו מדברים על אירוע משמעותי

דני קורן:  כפי שבתאגיד יש שני נציגים של עובדי המשרד, כך חשבנו שנכון לקבוע נציג שלישי, המנכ"ל או נציגו

דני קורן:  אין לנו התנגדות לכתוב שהנציג של מנכ"ל המשרד יהיה עובד המשרד

חנן ארליך: 	ההצעה שלנו הייתה שיהיה גורם מקצועי בכיר מהמשרד, לא מנכ"ל או נציגו

תמי סלע: 	צריך הסבר, גם לפי הנחיות היועצת המשפטית לממשלה, שמצדיק את ההחרגה של מינוי מנכ"ל, בייחוד במצב שבו היה מהלך של ניתוק זיקה בין עולם הספורט לבין התאגיד הזה שאמור לעסוק בהסדרת הימורים חוקיים

תמי סלע:  ככל שאנחנו מייצרים זהות אינטרסים בין המשרד למועצה, כך אנחנו עושים דבר והיפוכו

דני קורן: 	לפי הנחיית היועצת נדרש הסבר מיוחד כשאתה לא קובע את זה בחקיקה

דני קורן:  כשבחקיקה כתוב עובדי המשרד ואתה מבקש למנות את המנכ"ל כנציג במועצה, צריך לעקוב אחר הנחיית היועצת ולהתייחס לחריגות

דני קורן:  פה חשבנו שנכון לקבוע שהמנכ"ל יהיה הנציג

אליהו (אלי) רביבו: 	הנימוק שלך אמור להסביר שבתאגידים אחרים זאת לא המציאות, אבל אנחנו יודעים שלמרות שבתאגידים אחרים המציאות היא אותה מציאות, עדיין המנכ"ל הוא לא חלק מאותו תאגיד

אליהו (אלי) רביבו:  אני מנסה לקבל איזה שהוא תירוץ, איזה שהוא נימוק שבאמת מניח את הדעת

דני קורן: 	זה נכון שברוב התאגידים אין מנכ"ל כנציג, אבל יש תאגידים שכן, כמו רשות העתיקות

דני קורן:  גם שם, למרות שהתאגיד הוא תאגיד עצמאי, הוחלט לקבוע שהמנכ"ל יהיה חבר במועצה

תמי סלע: 	רשות העתיקות באה בזמנו להחליף אגף שהיה תחת המשרד

תמי סלע:  אולי זה הסביר את ההוראה החריגה שאיפשרה למנכ"ל שם להיות חבר במועצה

דני קורן: 	כבר שנים רבות היא תאגיד עצמאי שפועל לבד והמנכ"ל הוא חבר במועצה

תמי סלע: שני עובדי משרד התרבות והספורט;     

תמי סלע: עובד משרד הרווחה והביטחון החברתי בעל ניסיון וידע בטיפול 

תמי סלע: שבעה נציגי ציבור;     אין כאן התייחסות לניסיון, לידע ולמומחיות הרלוונטית של אותם שבעת נציגי ציבור

תמי סלע:  אני חושבת שבהיקף כזה של מינוי נציגי ציבור על ידי השר היה נכון להתייחס להיבטים השונים, אם זה בתחומי רווחה, כלכלה, טיפול בהתמכרויות, תחומי פשיעה, כדי לתת את המגוון

אליהו (אלי) רביבו: 	מתוך איזה שהוא סל

תמי סלע: כן, בעלי מומחיות כזו ואחרת

אליהו (אלי) רביבו: מה עמדתכם?      

דני קורן: 	המחשבה המקורית שלנו הייתה שנכון שנציגי הציבור יעמדו בדרישות חוק החברות הממשלתיות לגבי חברי מועצת תאגיד

אליהו (אלי) רביבו: 	זה שהם עומדים זה עניין אחר

אליהו (אלי) רביבו:  אני מדבר על תחום עיסוק, על תחום הכשרה, על משהו ממוקד יותר

תמי סלע: 	לא חשבנו שנכון לקבוע פה הגדרות מיוחדות לנציגי ציבור, מלבד הדרישות שיש בחוק החברות

אליהו (אלי) רביבו: 	גם לא כסל?     

דני קורן: זאת הייתה המחשבה

דני קורן:  אחרי ששמענו פה את ההערות, אני מציע שנבדוק את הדברים

אליהו (אלי) רביבו: אני מחכה להתייחסותכם

אליהו (אלי) רביבו:  זה יסייע לכם מאוד

תמי סלע: השר ימנה את חברי המועצה לפי פסקה (1)(א), (ב) ו-(ה), ולעניין פסקה (1)(ה) –  לאחר התייעצות עם המועצה הלאומית לספורט;     

תמי סלע: החברתי ימנה את חבר המועצה לפי פסקה (2)(ד)

תמי סלע:       בסעיף 60א לחוק החברות הממשלתיות חלות כמה הוראות שנוגעות לכשירות של נציגי הציבור לכהן במועצה, שזה או דרישה של כל מיני תארים, או דרישה של ניסיון מקצועי מסוים, וגם הוראות לגבי ייצוג הולם שמחייבות התייחסות לנושא של ייצוג הולם, אם זה של אוכלוסייה חרדית, עולים חדשים וכו'

תמי סלע:   מדובר שם גם על כשירות ייחודית למנהל הכללי וליו"ר המועצה

תמי סלע:  בהצעה פה יש התייחסות לכשירות ייחודית של סגן יו"ר המועצה, שזו כשירות פיננסית

תמי סלע:         	(א1) חברי המועצה שמונו לפי סעיף קטן (א) לא יהיו חברים בהנהלה הפעילה 	של אגודת ספורט, ארגון ספורט, התאחדות או איגוד ספורט, כהגדרתם בחוק 	הספורט או בהנהלה הפעילה של התאחדות שקיבלה הכרה לפי סעיף 4 לחוק 	הנהיגה הספורטיבית; במינוי חברים לפי פסקאות (ב) עד (ה) - -     	ההסכמה, אם אני מבינה, היא שיהיו מינימום ארבע נשים, כשהחלוקה ההגיונית בגלל שבמשרד העבודה זה רק נציג אחד - -     

אליהו (אלי) רביבו: או שבמשרד העבודה הנציג יהיה אישה

תמי סלע: זאת אופציה אחת

תמי סלע:  יש אפשרות להגיד שבשני המשרדים שבהם יש שני נציגים, אחת מהם תהיה אישה, ומבין נציגי הציבור שהם שבעה – שתיים

דני קורן: מקובל מבחינתנו מינימום כללי של ארבע

אליהו (אלי) רביבו: אני צריך לספור ייצוג של לא פחות מארבע נשים

דני קורן: 	ההצעה שלנו היא שמבין כל המשרדים הרלוונטיים תהיה אישה, ותהיה עוד אחת לפחות מתוך נציגי הציבור

אליהו (אלי) רביבו: 	אם ממשרד אחד יהיו שני מומחים גברים בעלי שם עולמי, נצטרך לשמור על האיזון עם נשים  ממשרד אחר

אליהו (אלי) רביבו:  ההרכב צריך להיות עם לא פחות מארבע נשים

דני קורן: אפשר לומר באופן כללי שיהיו לפחות ארבע

אליהו (אלי) רביבו: 	בדיוק

תמי סלע: 	ארבע לא אומר בהכרח שזה נותן את הייצוג ההולם, אלא שזה המינימום

תמי סלע:       (3)במקום סעיף קטן (ב) יבוא:     "(ב) השר ימנה, מקרב חברי המועצה שאינם עובדי המדינה, את יושב ראש המועצה ואת סגן יושב ראש המועצה; על מינוי סגן יושב ראש  המועצה יחולו הוראות סעיף 16א2(א) לחוק החברות הממשלתיות,  והוא יכהן כיושב ראש ועדת משנה לנושאי כספים שתמנה המועצה בהתאם להוראות סעיף 5(ג)";      (ג) הודעה על מינוי המועצה והרכבה תפורסם באתר האינטרנט של  משרד התרבות והספורט

תמי סלע:      (ד) לא ימונה לחבר המועצה מי שהורשע בעבירה פלילית או בעבירת משמעת אשר מפאת מהותה, חומרתה או נסיבותיה אין הוא ראוי  לכהן כחבר המועצה, או שהוגש נגדו כתב אישום או קובלנה בעבירה כאמור, וטרם ניתן פסק דין סופי בעניינו

תמי סלע:        	זה אומר שתהיה סמכות לקבל מידע מהמרשם הפלילי לגבי מי שמתמנה כחבר מועצה

תמי סלע:       	4א(א) תקופת כהונתו של חבר המועצה, למעט המנהל הכללי של  	משרד התרבות והספורט אם מונה, תהיה שלוש שנים; השר רשאי 	להאריך את תקופת הכהונה של חבר המועצה כאמור בסעיף 4(א)(1)(א) 	או (ב) לתקופת כהונה נוספת, אחת או יותר, ורשאי הוא, לאחר  	התייעצות עם המועצה הלאומית לספורט, להאריך את תקופת  	הכהונה של חבר המועצה כאמור בסעיף 4(א)(1)(ד) לשתי תקופות  	כהונה נוספות, לכל היותר; שר האוצר רשאי להאריך את תקופת 	הכהונה של חבר המועצה כאמור בסעיף 4(א)(1)(ג), לתקופת כהונה 	נוספת, אחת או יותר

תמי סלע:       	נצטרך להוסיף הוראה מקבילה לגבי נציג עובד משרד הרווחה

תמי סלע:       	(ב) חבר המועצה שתקופת כהונתו תמה, יוסיף לכהן עד למינוי 	חבר אחר במקומו או עד למינויו מחדש, לפי העניין, לתקופת  	כהונה נוספת שלא תעלה על שישה חודשים

תמי סלע:       	(ג) (1) נבצר מיושב ראש המועצה למלא את תפקידו באופן  	זמני, ימנה לו השר, בהקדם האפשרי, ממלא מקום מקרב 	חברי המועצה שאינם עובדי המדינה, לתקופה שלא תעלה 	על שישה חודשים

תמי סלע:       	(2) נוכח השר כי נבצר מיושב ראש המועצה או מחבר המועצה 	למלא את תפקידו באופן זמני לתקופה ממושכת או העלולה 	להימשך מעל שישה חודשים, רשאי השר או שר האוצר או שר הרווחה, לפי העניין, למנות לו ממלא מקום לפי הוראות סעיף 4

תמי סלע:       	4ב (א) חבר המועצה יחדל לכהן לפני תום תקופת כהונתו,  	בהתקיים אחד מאלה:     

תמי סלע: לשר האוצר או לשר הרווחה, לפי העניין;     

תמי סלע: משרד האוצר או משרד הרווחה, לפי העניין, ואם  הוא נציג ציבור – הוא התמנה לעובד המדינה

תמי סלע:      (ב) התקיימה נסיבה מהנסיבות כמפורט להלן לגבי חבר המועצה, יעבירו השר או שר האוצר או שר הרווחה, לפי העניין, מכהונתו לפני תום תקופת הכהונה ובסמוך למועד התקיימות הנסיבה,  בהודעה בכתב:     

תמי סלע: חדל להתקיים בו תנאי מהתנאים הדרושים למינויו

תמי סלע:      (ג) השר או שר האוצר או שר הרווחה, לפי העניין, בהתייעצות  עם יושב ראש המועצה, רשאי להעביר את חבר המועצה מכהונתו  לפני תום תקופת הכהונה אם חבר המועצה נעדר בלא סיבה  מוצדקת מארבע ישיבות רצופות של המועצה או מיותר משליש  מהישיבות שקיימה במהלך שנה אחת

תמי סלע:      (ד) השר או שר האוצר או שר הרווחה, לפי העניין, לא יפסיק  את כהונתו של חבר המועצה לפי סעיפים קטנים (ב) או (ג)  אלא לאחר שנתן לו הזדמנות לטעון את טענותיו לעניין זה

תמי סלע:      (ה)הפסיק חבר המועצה לכהן לפי הוראות סעיף זה, יפעל  השר או שר האוצר או שר הרווחה, לפי העניין, בהתאם  להוראות סעיף 4, למינוי חבר אחר במקומו, בהקדם האפשרי

תמי סלע:      	 4ג

תמי סלע:    קיום המועצה, סמכויותיה ותוקף החלטותיה, לא  	ייפגעו בשל הפסקת כהונתו של חבר מחברי המועצה, 	או מחמת ליקוי במינויו או בהמשך כהונתו, ובלבד  	שמכהנים בה רוב חבריה ובהם שני נציגי ציבור כאמור 	בסעיף 4(א)(1)(ה), לפחות

תמי סלע:       	4ד(א) בסעיף זה –      	"בן משפחה" – בן זוג, הורה, הורה הורה, בן או בת ובני 	זוגם, אח או אחות וילדיהם, גיס, גיסה, דוד או דודה 	וילדיהם, חם, חמות, נכד או נכדה, לרבות קרוב כאמור 	שהוא שלוב;     	"בעל עניין" – כהגדרתו בחוק ניירות ערך, התשכ"ח – 	1968;     	"טיפול" – לרבות קבלת החלטה, העלאת נושא לדיון,  	נוכחות בדיון, השתתפות בדיון או בהצבעה, או עיסוק 	בנושא מחוץ לדיון;     	"ניגוד עניינים", של חבר המועצה – ניגוד עניינים בין 	מילוי תפקידו במועצה לבין עניין אישי או תפקיד  	אחר, שלו או של קרובו;     	"קרוב", של חבר המועצה –כל אחד מאלה:     

תמי סלע: אדם שלחבר המועצה יש עניין במצבו הכלכלי;     

תמי סלע: הם בעלי עניין בו;     

תמי סלע: מנהלים או עובדים אחראים בו

תמי סלע:      (ב) לא ימונה לחבר המועצה ולא יכהן כחבר כאמור מי שבשל כהונתו יימצא, באופן תדיר, במצב של ניגוד עניינים אשר ימנע ממנו למלא  את עיקר תפקידו במועצה

תמי סלע:      (ג) חבר המועצה לא יטפל במסגרת תפקידו בנושא שהטיפול בו  יגרום לו להימצא במצב של ניגוד עניינים

תמי סלע:      (ד) נודע לחבר המועצה כי הוא עלול להימצא במצב של ניגוד  עניינים, יודיע על כך בהקדם האפשרי ליושב ראש המועצה;  היה חבר המועצה האמור היושב ראש – יודיע על כך לשר

תמי סלע:    4ה

תמי סלע: 	(א) בסעיף זה – "חוזר הממונה על השכר" – חוזר הממונה על  	השכר בדבר גמול והחזר הוצאות ליושב ראש וחברי מועצה  	בתאגידים הסטטוטוריים, מיום ט"ז באלול התשע"ה (15 	בספטמבר 2011) המתפרסם באתר האינטרנט של אגף  	השכר והסכמי עבודה במשרד האוצר, כפי שיעודכן מזמן  	לזמן

תמי סלע:      	(ב) חבר המועצה לא יקבל מהמועצה שכר בעד שירותיו, אך 	יהיה זכאי לגמול בעבור השתתפות בישיבות המועצה,  	בהתאם להוראות חוזר הממונה על השכר ובהתאם לסיווג 	המועצה על ידי הוועדה לסיווג תאגידים סטטוטוריים  	שהוקמה מכוח החלטת ועדת השרים לענייני כלכלה

תמי סלע:      	(ג) על אף האמור בסעיף קטן (ב), השר רשאי, בהסכמת  	שר האוצר, לקבוע בתקנות כי ישולם ליושב ראש  	המועצה וסגנו גמול בשיעור כפי שיקבע

תמי סלע:      	הסעיפים הכלליים לגבי קביעת גמול והחזר השתתפות, הם סעיפים מקובלים שנמצאים בחוקים השונים של התאגידים החקוקים, הסטטוטוריים

תמי סלע:  סעיף (ג) שמאפשר לקבוע גמול חריג ליושב ראש המועצה ולסגנו, זה סעיף יותר חריג, הוא לא נמצא ברוב החוקים האלה

תמי סלע:  לעיתים גם נדרש אישור של ועדה של הכנסת להוראות שקובעות גמול כזה, כאשר בדרך כלל מדובר על יו"ר המועצה, לא על הסגן

תמי סלע:  זה שמאפשרים גם לסגן גמול חריג, זה עוד יותר חריג

חנן ארליך: 	גם זה דבר שעלה בשיח המקדים והפנים ממשלתי במסגרת הכנת החוק

חנן ארליך:  אנחנו סבורים שאין הצדקה להענקת גמול כזה לסגן

חנן ארליך:  גם אם הוא קיים באי אלו דברי חקיקה מועטים ובודדים, לא ברורה ההצדקה לו

חנן ארליך:  זה יוסיף את החוק הזה לאותם תקדימים שלא ברורה ההצדקה להם, לכן אנחנו סבורים שצריך לוותר על זה

דני קורן: 	הנושא הזה לובן כמו דברים רבים נוספים במסגרת גיבוש הצעת החוק הממשלתית

דני קורן:  מכיוון שאנחנו רוצים שסגן היו"ר יהיה בעל מומחיות פיננסית ויעמוד בראש ועדת הכספים של התאגיד, נכון בהקשר הזה לאפשר קביעת גמול מיוחד

דני קורן:  היה שיח עם משרד האוצר ועם הממונה על השכר בעניין הזה, שבו סוכם שיתאפשר הגמול המיוחד הזה ששיעורו ייקבע בהסכמת שר האוצר בתקנות כמו שמקובל או אפשרי בחקיקות שנוגעות לתאגידים

דני קורן:  הטעם לזה הוא המחזור המאוד מאוד גדול של התאגיד

אחמד טיבי: 	מה סדר הגודל של הגמול?     

דני קורן: 	כרגע אנחנו לא מתייחסים להיקף הגמול

דני קורן:  היקף הגמול ייקבע בתקנות

תמי סלע: 	לא דובר על איזה שהוא סדר גודל?       

דני קורן: 	יש שיח  עקרוני

ינון גוטריך: 	אנחנו לא מאוד אהבנו את זה בהתחלה, אבל זה מה שסוכם

תמי סלע: מה לגבי אישור ועדה? זה יהפוך את זה למשהו יותר שקוף אם יהיה דיון ציבורי ופיקוח פרלמנטרי

דני קורן: 	עצם זה שזה בתקנות זה שקוף

דני קורן:  כיוון שבסוף כל מה שמדובר בו זה תגמול ליו"ר ולסגן יו"ר, לא מעבר לכך, וזה גם קבוע בתקנות שהן לא באחריות של שר אחד אלא באחריות של שני שרים, כולל השר שאחראי על הנושאים האלה ספציפית, אני חושב שזה לא נדרש

תמי סלע: 4ו

תמי סלע:  חברי המועצה שאינם עובדי המדינה, דינם, בפעולתם כחברי המועצה, כדין עובדי המדינה, לעניין חיקוקים אלה ולעניין פעולותיהם במועצה:     

תמי סלע: חוק שירות המדינה (סיוג פעילות מפלגתית ומגבית כספים)       – ההוראות הנוגעות לכלל עובדי המדינה;     

תמי סלע: חוק שירות הציבור (מתנות);     

תמי סלע: לעובדי הציבור

תמי סלע:      	זה דבר שמקובל גם לגבי עובדי מועצות בתאגידים ציבוריים שיש להם אחריות על תקציב, סמכויות

תמי סלע:  אולי תסבירו למה דווקא את החוקים האלה

דני קורן: החוקים האלה לקוחים מתוך תבנית החקיקה שעוסקת במינויים וניגודי עניינים בתאגידים

דני קורן:  חשבנו שנכון שיראו בחברי המועצה כאילו הם עובדי ציבור

דני קורן:  מתנות, צינון ונושאי סיוג פעילות מפלגתית הם דברים שנכון שיהיה לגביהם דגש בפעילות חברי המועצה, כדי לראות שהם לא פועלים בניגוד להוראות האלו

תמי סלע: 5

תמי סלע:  (א) רוב חברי המועצה, וביניהם היושב ראש או סגנו, יהיו מנין חוקי בישיבותיה

תמי סלע:      (ב) החלטות המועצה יתקבלו ברוב דעות המצביעים הנוכחים,  כשהנמנעים אינם באים במנין המשתתפים בהצבעה; היו  הדעות שקולות, תידחה ההצבעה לישיבה נוספת, ואם היו בה הדעות שקולות – יכריע יושב ראש המועצה

תמי סלע:       	יש חוקים שבהם קובעים מניין חוקי וחובת נוכחות של יו"ר או סגנו בקבלת החלטות על ידי המועצה

תמי סלע:  יכול להיות שגם פה היה נכון לקבוע מניין חוקי של חמישה

תמי סלע:  חמישה מתוך 13 זה מניין חוקי סביר לקבלת החלטה

תמי סלע:  זה מקובל בכל מיני חוקים שנמצאים היום על שולחננו שעוסקים בתאגידים ציבוריים, לכן אני מציעה את זה כהצעה

תמי סלע:      	(ב1) ביקשו שלושה מחברי המועצה לדיון בנושא פלוני, יהיה 	הנושא כלול בסדר יומה של המועצה בישיבתה הקרובה,  	ובלבד שהבקשה האמורה נמסרה לא יאוחר משבעה ימים לפני 	מועד הישיבה

תמי סלע:      	(ג) המועצה תקבע את דרכי עבודתה וסדרי דיוניה, אם לא נקבעו  	לפי חוק זה, והיא רשאית למנות ועדות משנה מקרב חבריה,  	דרך כלל או לעניין מסוים; דרכי עבודת המועצה וסדרי דיוניה 	יפורסמו באתר האינטרנט של המועצה

תמי סלע:       	עוד הצעות שמופיעות פה בעקבות הערות שעלו בשיח הן לגבי ניהול פרוטוקולים

תמי סלע:  בחוקים חדשים מוסיפים מידי פעם את העניין של ניהול פרוטוקולים, מה שמוסיף לשקיפות, לתיעוד

אליהו (אלי) רביבו: הצעת פה שתי חלופות

תמי סלע: נכון, יש חלופה שמחייבת לנהל פרוטוקולים, לשמור אותם, וחלופה שאומרת שיהיה פרסום שלהם באתר האינטרנט בכפוף לכל מיני סייגים

תמי סלע:  החלופה הראשונה לקוחה מחוק המרכז למורשת ששת הימים, החלופה השנייה לקוחה מחוק הקרן לאזרחי ישראל

תמי סלע:  האם את אחת מהחלופות תרצו לשלב?         

אליהו (אלי) רביבו: 	אני מעוניין לשקול בחיוב את אחת מהן

אליהו (אלי) רביבו:  אני חושב שא' זו חלופה שהיא שקולה

יאיר שמיר: לגבי א' אין למועצה בעיה

יאיר שמיר:  עם חלופה ב' עשויה להיות בעיה, כי יש עניינים עסקיים ועניינים של תחרות עסקית

אליהו (אלי) רביבו: מה עמדת המשרד?     

דני קורן: 	אנחנו לא נתנגד

אליהו (אלי) רביבו: גם אני בעד א'

דני קורן: בסעיף 5(א) הקיים כבר מופיעות המילים "רוב חברי המועצה, וביניהם היושב ראש או סגנו, יהיו מנין חוקי בישיבותיה", לכן זה לא נדרש

תמי סלע: אוקי, אז זה לא נדרש

תמי סלע:  התיקון היחיד שמופיע בסעיף 5א זה שדוח ועדת הביקורת יימסר רק לשר התרבות והספורט, לא לשר האוצר

תמי סלע:  הבנתי שבעניין הזה יש הסכמה שהדוח ימשיך להימסר לשני השרים

דני קורן: נכון

תמי סלע: אוקי, אז לא יהיה פה תיקון

תמי סלע:  התיקון בסעיף 6 דיבר על להעביר את הסמכות לאשר התאמות בהקשר של קבלת עובדים ותנאי עבודתם מוועדת העבודה, כפי שזה היום, וגם אושרו שם תקנות, לוועדת הכספים

תמי סלע:  הבנתי שבעניין הזה יש הסכמה להשאיר את זה בוועדת העבודה

דני קורן: נכון, אנחנו מוותרים על התיקון בעניין הזה

תמי סלע: (א1) לא ימונה לעובד המועצה מי שהורשע בעבירה פלילית או בעבירת משמעת  אשר מפאת מהותה, חומרתה או נסיבותיה אין הוא ראוי לכהן כעובד המועצה, או שהוגש נגדו כתב אישום או קובלנה בעבירה כאמור, וטרם ניתן פסק דין סופי בעניינו

יאיר שמיר: האם הפרוצדורה של קבלת עובדים תהיה כמו שרוצים לעשות עם בעלי תחנות, שמוסרים למשטרה את השם, את תעודת הזהות ומקבלים את הר

יאיר שמיר: פ?         

תמי סלע: כן

דני קורן: ניתנת להם סמכות לפנות למשטרה ולקבל את הנתונים

תמי סלע: (ב) עובדי המועצה דינם כדין עובדי המדינה לעניין חיקוקים אלה:     

תמי סלע: פקודת הראיות – ההוראות הנוגעות לתעודת עובד הציבור

תמי סלע:      (ג) המועצה, באישור השר, לאחר שקיימה הליך לאיתור מועמדים תמנה  מנהל כללי למועצה

תמי סלע:      (ד) תקופת כהונתו של המנהל הכללי תהיה חמש שנים, וניתן לשוב ולמנותו, בדרך האמורה בסעיף קטן (ג), לשתי תקופת כהונה נוספות, לכל היותר

תמי סלע:      פה יש שינוי לעומת המצב הקיים, שבו יש רק תקופה אחת

תמי סלע:  אני מבינה שיש הסכמה להשאיר את זה חמש פלוס חמש, שתי תקופות כהונה

דני קורן: נכון

אליהו (אלי) רביבו: זה חמש פלוס חמש עם הוראת שעה

דני קורן: אני לא חושב שנדרשת הוראת שעה

דני קורן:  היום יש מנכ"ל בפועל, לא מנכ"ל קבוע

דני קורן:  בגלל השינויים שנעשו בחוק עוד לא מונה המנכ"ל באופן קבוע, לכן ברור שבין אם זה יהיה המנכ"ל הנוכחי ובין אם זה יהיה אחד אחר מה שיחול עליו זה החמש פלוס חמש

אליהו (אלי) רביבו: 	האם לא צריך להבהיר שתקופת הכהונה הנוכחית לא נספרת במניין - -?     

דני קורן: 	כיוון שהוא בפועל היא בכל מקרה לא נספרת

אליהו (אלי) רביבו: אני חושב שלמען הסר ספק צריך להבהיר שהתקופה הנוכחית לא נספרת במניין שתי התקופות

דני קורן: אמרנו את זה כאן לפרוטוקול

דני קורן:  אני חושב שזה לא מתחייב בחוק כי כך זה מקובל

תמי סלע: אנחנו נוודא את זה

תמי סלע:  אם יהיה צורך נכניס הוראת שעה, הוראת מעבר לגבי העניין

דני קורן: 	אני חושב שזה לא נדרש

אליהו (אלי) רביבו: את מה שצריך הבהרה אנחנו באים להבהיר, כדי שלא נידרש לנושא עוד פעם

תמי סלע: (ד1) המנהל הכללי יחדל לכהן לפני תום תקופת כהונתו, אם התפטר בהודעה בכתב שהגיש למועצה ולשר

תמי סלע:      (ד2) התקיימה נסיבה מהנסיבות כמפורט להלן לגבי המנהל הכללי,  תעבירו המועצה, באישור השר, מכהונתו לפני תום תקופת הכהונה ובסמוך למועד התקיימות הנסיבה, בהודעה בכתב:     

תמי סלע: חדל להתקיים בו תנאי מהתנאים הדרושים למינויו;     	בנסיבות הספציפיות של נבצרות מובהקת אני לא רואה למה נדרש אישור השר

תמי סלע:  גם ראיתי שזה לא מופיע בהרבה סעיפים מהסוג הזה

תמי סלע:  אחר כך, כשיש שיקול דעת יותר משמעותי לגבי העברה מכהונה, נדרש אישור

דני קורן: מלכתחילה זה נקבע כמשהו שעוקב אחר דרך המינוי

דני קורן:  כפי שהמינוי נעשה באישור השר, כך חשבנו שצריך להיות לגבי העברה מכהונה

דני קורן:  אם תחשבו שזה לא נדרש, אנחנו לא נעמוד על זה

תמי סלע: (ד3) המועצה רשאית, באישור השר, להעביר את המנהל הכללי  מכהונתו לפני תום תקופת הכהונה, אם סברה כי הוא אינו  ממלא את תפקידו כראוי

תמי סלע:       	גם פה לפעמים דורשים איזון קצת יותר הדוק, אם זה רוב מסוים או טעמים מיוחדים להעברה של מנכ"ל מכהונתו

דני קורן: אנחנו מסכימים שיתווסף העניין של טעמים מיוחדים, שהעברה כזאת תוכל להיות רק מטעמים מיוחדים

תמי סלע: (ד4) המועצה לא תפסיק את כהונתו של המנהל הכללי לפי סעיף  קטן (ד2) או (ד3) אלא לאחר שנתנה לו הזדמנות לטעון את  טענותיו לעניין זה

תמי סלע:      (ד5) הפסיק המנהל הכללי לכהן לפי הוראות סעיפים קטנים (ד1) עד (ד3), לפי העניין, תפעל המועצה בהתאם להוראות סעיף קטן (ג) למינוי מנהל כללי במקומות בהקדם האפשרי

תמי סלע:      (ד6) התפנתה משרתו של המנהל הכליל וטרם מונה אחר במקומו או החליטה המועצה כי נבצר מהמנהל הכללי, באופן זמני, למלא את תפקידו, תמנה לו, באישור השר, ממלא מקום לתקופה שלא  תעלה על שישה חודשים, ורשאית היא להאריכה – בהתקיים  נסיבות מיוחדות המצדיקות זאת, באישור השר ובהתייעצות עם  הוועדה לבדיקת מינויים הפועלת מכוח חוק החברות הממשלתיות –  בתקופה נוספת, אחת או יותר

תמי סלע:      	בסעיף 7(א) נכתוב את המילים "השר ושר האוצר (בחוק זה – השרים)", במקום המילה "השרים"

תמי סלע:  גם בסעיף קטן (ה) אין שינוי מהותי, במקום "מנהל המועצה" כתוב "המנהל הכללי"

תמי סלע:  יש חוקר מטעם קהלת שחוקר את כל הנושא של פיקוח פרלמנטרי על תאגידים ציבוריים, שהעביר הערות לגבי פיקוח פרלמנטרי שקצת חסר

תמי סלע:  אפשר היה שבסעיף (3), שמדבר על הודעות, דיווחים ודוחות שנתיים, נוסיף שאחת לתקופה יהיה דיווח כללי על הפעילות, לא רק על התקציב, לוועדת הכספים

אליהו (אלי) רביבו: 	אני חושב שבסיטואציה שאנחנו נמצאים בה יש פיקוח פרלמנטרי, כי יהיו לנו עוד הרבה ממשקים שבהם נוכל לשאול שאלות ולהעיר את ההערות שלנו

אליהו (אלי) רביבו:  אם יש מקום לדייק עוד משהו, נעשה את עד יום שלישי

דני קורן: 	אני מציע שנדבר אחרי הדיון ונראה אם אנחנו מצליחים להגיע להסכמה

תמי סלע: 	גם בסעיף 8, לגבי עריכת הימורים, הייתה הצעה לשנות את הוועדה המאשרת מוועדת חינוך לוועדת כספים, אבל כבר הבנו שזה משהו שמסכימים לא לשנות

תמי סלע:  קודם הייתה הצעה מעורכת הדין עדנה הראל להוסיף שקודם לאישור תהיה התייעצות או קבלת חוות דעת מגורם שיש לו מומחיות בנושא של בחינת תכניות הימורים וסיכונים להתמכרות

עדנה הראל פישר: ושהמועצה צריכה לשקול את השיקולים האלה

יאיר שמיר: 	זה בדרך כלל לא רלוונטי, כי מדובר בתקנות קטנות

יאיר שמיר:  אני מבין שבתקנות גדולות ידרשו לראות מומחים, אבל הרוב המוחלט של התיקונים הם תיקונים קטנים שלהטיל עלינו חובה זה סתם להרבות בירוקרטיה, סתם להוציא כסף ציבור

אליהו (אלי) רביבו: 	הרגולציה נדרשת בכל מה שקשור ביכולת שלנו לשמור ולפקח על אוכלוסיות חלשות וקבוצת סיכון

אליהו (אלי) רביבו:  אני סומך עליכם שאתם מגיעים בידיים נקיות ובאמת מעוניינים לטפל בזה, לכן לא אמורה להיות לכם התנגדות כלשהי שמומחים בתחום יחוו את דעתם וישמיעו את קולם

יאיר שמיר: רוב התיקונים שמגיעים לכנסת הם דברים קטנים, מינוריים, שלא נוגעים בשום דרך לשאלה של התמכרויות

יאיר שמיר:  דוגמה לכך הן תקנות שקובעות מתי מחזור הימורים יבוטל, ושמי שהשתתף באותו מחזור לא יקבל את הכסף שלו חזרה

אליהו (אלי) רביבו: אתם יושבים על המדוכה, אתם רגישים, אבל עדיין אמורה להיות רגולציה אחר הפעילות שלכם במלחמה בהתמכרויות ובשילוב קבוצות סיכון שיכולות להישאב לעולם הזה

אליהו (אלי) רביבו:  אנחנו לא יכולים להשאיר את זה ליד הגורל

אליהו (אלי) רביבו:  טבעי שנרצה לשמור על ערנות ולוודא שגורמי מקצוע בלתי תלויים ישמיעו את קולם, שקולם יילקח במכלול השיקולים

יאיר שמיר: 	אני לא מתנגד למה שהיו"ר אומר, אני רק אומר שזה לא רלוונטי לבוא ולהגיד שעל כל תיקון כך זה יהיה

אליהו (אלי) רביבו: 	לא דיברנו על כל תיקון

יאיר שמיר: 	אין לנו התנגדות כשמדובר בתיקונים רלוונטיים, ואנחנו גם מראש נתבייש לבוא לפה בלי חוות דעת

אליהו (אלי) רביבו: לא הייתי רוצה שתחזרו לפה בכלל, אבל אין לנו מנוס מכך

דני קורן: 	המשרד חשב לעשות תיקונים נוספים שנוגעים להימורים, אבל אחרי שהמשרד שמע הערות גם באפיקים הפנים ממשלתיים וגם באפיקים אחרים, הוא החליט לוותר על חלק גדול מהתיקונים בהקשר הזה

דני קורן:  ההבנה היא שבכל פעם שיובאו תקנות לאישור או לשינוי של תכניות הימורים נחזור לוועדת חינוך, לא לוועדת כספים, כדי שתוכל לתת את דעתה לכל ההיבטים האלה

דני קורן:  חשבנו שלא נדרש תיקון נוסף שמבהיר שלגבי כל תקנה נדרשות חוות דעת מיוחדות

תמי סלע: 	גם אם לא מחייבים הסתמכות על חוות דעת, שזה אולי עוד איזו שהיא רגולציה נוספת, אפשר  להתייחס לשיקולים שהוועדה צריכה לאזן ביניהם כשהיא מאשרת תכניות הימורים

תמי סלע:  התוספות בתקנות האלו שקובעות את התנאים של התכניות, הן מאוד משמעותיות, יש בהן לפעמים הוראות לא פשוטות גם לגבי הסתמכות של המהמרים אחר כך על מה שכתוב וגם כל מיני הנחיות שקובעות שכל טעות או מחיקה לא ישמשו לרעה, לא ישמשו בסיס לתביעה, דברים שצריך לבחון גם בהקשר של מה כתוב מבחינת התכניות וגם בהיבט של הענפים שנכנסים

אליהו (אלי) רביבו: 	אני לחלוטין מקבל את זה, לכן אני מציע שתקדמו בברכה שילוב של גורמי מקצוע רלוונטיים

אליהו (אלי) רביבו:  זה ייתר את הצורך שלכם לבוא לכאן, כי הרגולציה תתקיים אצלכם

יאיר שמיר: 	הוספתם פה את המילים "בהתאם לתנאים שנקבעו באותן תקנות (בסעיף זה – תכנית הימורים)"

יאיר שמיר:  אם הכוונה היא לומר שתכניות ההימורים יחייבו את המועצה ואת המשתתפים, לזה בוודאי אנחנו מסכימים, אפשר לכתוב את זה כאן

יאיר שמיר:  אין לנו בעיה עם הרצון למחוק את סעיף (ג)

תמי סלע: אולי זה בא להתמודד עם ההנחיות שמוסיפות הרבה מאוד הוראות על מה שכתוב היום בתקנות, כולל שההשתתפות בהימורים מהווה הסכמה של המשתתף לכללי ההימור, שפרסום חסר טעות, עיכוב ומחדל בפרסום לא ימנעו את עריכת התכנית ולא יהוו עילה לתביעה נגד המועצה

יאיר שמיר: זה התקנות קובעות

תמי סלע: 	זה כתוב גם בהנחיות

תמי סלע:  כתוב שהנחיות אלו יהיו חלק מהוראות תכניות ההימורים מיד עם פרסומן ברבים ובהודעה לציבור

תמי סלע:  אולי התוספת באה להבהיר שזה לא אמור להתנהל בצורה הזאת

יאיר שמיר: ההנחיות האלו ניתנו לטובת המשתתפים, כדי שנדבר באותה שפה

דני קורן: לגבי הסעיף הזה אין איזו מטרה נסתרת מיוחדת

דני קורן:  המחשבה הייתה פשוט סדר נכון של דברים, שיהיה ברור שההימורים יהיו גם לפי תכנית וגם לפי תנאים שנקבעו בתקנות

יאיר שמיר: רוצים לבוא ולהגיד שההימורים נערכים לפי הכללים שנקבעים בתקנות

יאיר שמיר:  מה שאני מבקש זה שהתנאים האלה מחייבים את המועצה ואת המשתתפים

תמי סלע: זה לא דבר שמקובל לכתוב

תמי סלע:  יש פסיקה של בית המשפט העליון לגבי טענות שנטענו על ידיעת הדין, על לחייב את המשתתפים בכל מיני דברים שנכתבו בתקנות

תמי סלע:  אם זה ייאמר במפורש, אפשר יהיה אחר כך לטעון טענות שהן לא בהכרח מוצדקות ואולי ייתרו מקרה שהיה צריך לפרסם וליידע באופן מפורש בגלל איזה שהוא חשש מיוחד

יאיר שמיר: 	אני רוצה לקוות שההנחה היא שכללי ההימור הם אחידים

יאיר שמיר:  אני רוצה לקוות שכמו שהמועצה מחויבת להם, כך גם המשתתפים מחויבים להם

יאיר שמיר:  אם זה המצב, אין בעיה לכתוב את זה

יאיר שמיר:  זה לא סותר את זה שהמועצה צריכה לפרסם יותר דברים ושיש דברים שהיא צריכה להדגיש במיוחד

יאיר שמיר:  זה מונע מצב שמשתתף אחר כך יבוא ויגיד: "הכלל הזה לא מחייב אותי"

יאיר שמיר:  המועצה זקוקה לזה בין היתר לאור פסק הדין שאת מדברת עליו שלא עסק בכלל בתקנות אלא בזה שהמועצה הפסיקה לפרסם שינוי ביחסי הזכייה

יאיר שמיר:  הצעת הפשרה שלי עכשיו הולכת איתכם, היא אומרת שהתנאים שנקבעו בתקנות יחייבו את המועצה ואת המשתתפים

תמי סלע: 	אולי פשוט אפשר להוריד את הסיפה ולהשאיר את זה כמו שזה היה בעבר, באישור ועדה

דני קורן: 	אני לא חושב שזה יקל ביחס להערה של המועצה, אבל לי אין התנגדות

דני קורן:  אני חושב שהמועצה לא מבקשת להוריד את הסיפה, היא מבקשת להתייחס פה למה שמבקשים להתייחס בסעיף הנוסף

יאיר שמיר: נכון, ואני חושב שהדרך שהצעתי היא הדרך הכי הגיונית

יאיר שמיר:  אנחנו אומרים משהו שכולנו מסכימים עליו

דני קורן: אני חושב שהשאלה היא שאלה מהותית

עדנה הראל פישר: 	אתה יודע יפה מאוד שהתקנות מפנות לכל מיני מסמכים מאוד מאוד מפורטים שאנשים לא קוראים אותם, לא יכולים לקרוא אותם, לא אמורים לקרוא אותם

יאיר שמיר: זה פשוט לא נכון

יאיר שמיר:  התקנות לא מפנות למסמכים אחרים, לא מפנות לשום מקום

יאיר שמיר:  התקנות מאפשרות למועצה להבהיר דברים, וזה מה שהיא עושה

יאיר שמיר:  כשבא מישהו ואמר שהוא לא ידע שיש מס על זכיות, אמרנו לו שאנחנו לא רשות המסים אבל בכל זאת נפרסם באתר שלנו שיש מס על זכיות כדי שכולם ידעו

יאיר שמיר:  כשבא מישהו אחר ואמר שמחצית זה 45 דקות, כשעל זה הוא אפילו הלך לבית משפט לתביעות קטנות, אמרנו שנפרסם את זה באתר שלנו כדי שלא יהיו טעויות כאלו

יאיר שמיר:  זה מה שאנחנו עושים באותן הנחיות, וההנחיות לא יכולות לסתור את התקנות

יאיר שמיר:  אני לא מבקש שייכתב שההנחיות מחייבות אותם

תמי סלע: 	פה זה מה שכתוב

תמי סלע:  כתוב פה שהתקנות שהותקנו, שההנחיות של המועצה והסבריה לתכניות ההימורים נחשבים כללי הימור

תמי סלע:  לזה מתייחסים כדבר שמחייב את המשתתף, כולל ההסברים שלא מעוגנים בשום דבר

תמי סלע:  אני לא חושבת שעלה פה צורך מיוחד לציין בהוראות החוק שהדברים מחייבים את המשתתף

עדנה הראל פישר: 	הנוסח של סעיף (ג) הוא נוסח שמנוגד לכל הקונספט של חוזים אחידים

עדנה הראל פישר:  ההסדרים המפורטים שהגוף החזק מנסח, זה מסוג הדברים שהיחיד לא יכול לרדת לשורש העניין, אין לו את הכלים, אין לו את הפרטים

עדנה הראל פישר:  יוצרים לא השתק בכך שהוא לא יכול לטעון אף אחד מהטיעונים שיש לו

עדנה הראל פישר:  הסעיף כמו שמנוסח פה הוא פשוט לא הוגן, לא הגון, עומד בניגוד לתפיסה בסיסית של הוגנות בין גוף לבין היחיד

יאיר שמיר: את תוקפת משהו שלא קיים

עדנה הראל פישר: כתוב שיראו אותו כמי שהסכים לכל תנאי תכנית ההימורים

יאיר שמיר: אני באתי ואמרתי שבמקום סעיף (ג) ייכתב שהתקנות מחייבות את המועצה ואת המשתתפים

תמי סלע: (א1) לא תתקשר המעוצה בהסכם עם אדם אחר לביצוע עבודות הכרוכות בתכנית הימורים לפי סעיף קטן (א), ובכלל זה עם בעל תחנה כמשמעותו  בסעיף קטן (ג), אם לדעת אחראי איסור הלבנת הון שמונה לפי סעיף 10ג(1) אותו אדם, והאם הוא תאגיד – התאגיד או נושא משרה בו, הורשע בעבירה אשר מפאת מהותה, חומרתה או נסיבותיה אין הוא ראוי לבצע את העבודות כאמור, להיות בעל תחנה או לכהן כנושא משרה, לפי העניין, או שהוגש נגדו כתב אישום כאמור וטרם ניתן פסק דין סופי בעניינו; לעניין זה, "נושא  משרה" – כהגדרתו בחוק החברות, התשנ"ט-1999

תמי סלע:      	מי מקבל את המידע הפלילי במקרה הזה?     

דני קורן: המועצה

תמי סלע: יש שם איזה ממונה?     

דני קורן: יצטרך להיות ממונה במועצה

תמי סלע: ממונה לעניין מידע פלילי?     

דני קורן: נכון

דני קורן:  הם יצטרכו לעשות נוהל כפי שקבוע בחוק המידע הפלילי

דני קורן:  הם יקבלו את המידע בהקשר הזה

תמי סלע: ב-8א1(ג) נצטרך למחוק את הסעיף שמגביל את תוקפו של אותו סעיף, כדי לאפשר, ככל שהשרים ירצו, לקבוע כללים בעניינים שמפורטים שם

עדנה הראל פישר: 	ב-8א הצעתי לוועדה לשקול שבעריכת ההסכמים ייכללו הוראות לעניין אכיפת הסדרים למניעת סיכוני הימורים

עדנה הראל פישר:  נכון להיום אתם עושים את זה, זה מאוד מרשים, אבל מועצה אחרת בעוד 10 שנים יכולה לא לעשות את מה שאתם עושים

עדנה הראל פישר:  החוק היום יכול לחייב אותה לקבוע הוראות לעניין מניעת סיכונים ואכיפתן

תמי סלע: 	אם תוכלי להעביר לנו הצעה קונקרטית שנבדוק עם המשרדים לקראת הישיבה הבאה

אחמד טיבי: יש לי הצעת חוק על כך שאחוז מסוים מההכנסות של כל ההימורים ילך לגמילה מהימורים

עדנה הראל פישר: זה נמצא בסעיף 8ד

תמי סלע: 8ג(ג) בלי לגרוע מהאמור בסעיף קטן (ב), עלה מחזור המועצה על סכום של מיליארד וחצי שקלים חדשים, המועצה תהיה רשאית –      

תמי סלע: המועצה מתוך סך הכספים לציבור לצורך הוצאה חד פעמית או לצורך הוצאות הסדרה שהוציאה המועצה בהתאם להוראות  חוק זה או בהתאם לדין אחר שעניינו הסדרת פעילות הימורים חוקיים;     

תמי סלע: אישור מראש ובכתב מאת השרים, להעביר סכומים בין יתרת ההכנסות לבין התשלומים לזוכים, או להיפך, בשיעור של עד גובה ההפרש בין השיעור שנעשה בו שימוש לפי פסקה (1) לבין 3% ממחזור המועצה;     

תמי סלע: השרים, לעשות שימוש בשיעור מסוים מתוך סך הכספים לציבור לצורך הוצאה חריגה שלא הייתה צפויה ומתוכננת בעת אישור הצעת התקציב

תמי סלע: השיעור האמור בפסקה (2) על 5%

תמי סלע:        	לא ברור למה קושרים את האפשרות להעלות ל-5% את הסכום שעובר לתשלומים לזוכים עם הניצול של החצי אחוז שהמועצה יכולה לנצל על הוצאה חד פעמית, וגם לא ברור מדוע יש עכשיו את ההצעה להגדיל את הסכום של התשלומים לזוכים

יואב הכט: 	יש בקשה של המועצה להסדרים בספורט על בסיס זה שהרקע העסקי, הסביבה העסקית שבה הם פועלים משתנה ויש להם שינוי בתמהיל המוצרים שהם מוכרים לטובת מוצרים שבהם סיכויי הזכייה יותר גבוהים

יואב הכט:  כדי לשמר יחס זכייה ספציפי הם נאלצים עם הזמן לחתוך יחסי זכייה

יואב הכט:  זה בהסתכלות קדימה, זה משהו שאנחנו מדברים עליו עם המועצה במשך תקופה ארוכה

יואב הכט:  אין כאן כוונה לשפר את יחסי הזכייה באופן שיביא ליותר התמכרות, ואני חושב שזו לא מדיניות המועצה, בוודאי לא מדיניות משרד האוצר ומשרד התרבות והספורט, אלא יש כוונה למנוע מצב שבו שינוי לרעת הזוכים ביחסי זכייה מביאה להגירה מההימורים החוקיים להימורים הלא חוקיים

יואב הכט:  זו המוטיבציה

יואב הכט:  העיקרון שעמד לנגד עינינו בתיקון המוצע הוא שזה לא רק תוך הפחתה של הכנסות המדינה, אלא גם על חשבון הוצאות הטוטו

יואב הכט:  אם המועצה תפחית את ההוצאות שלה לטובת הגדלה של הסכום שמועבר לזוכים, כנראה שיש אינדיקציה לכך שהם באמת צריכים את השינוי הזה ברמה העסקית ומוכנים לוותר על ההוצאות שלהם לטובת העניין ואז אנחנו רואים לנכון שהמדינה תאפשר את אותו מהלך

תמי סלע: 	אם מדובר על שני אחוז נוספים למחזור המועצה, על כמה כסף מדובר?     

יואב הכט: 170 מיליון

יואב הכט:  ביחס להיקפים של הזכיות זה מעט מאוד

יואב הכט:  זה לא מאפשר שינוי מדיניות משמעותי מצד המועצה להסדר הימורים בספורט כך שהיא תהפוך מוצרים כאלה ואחרים להרבה יותר אטרקטיביים, אלא היא תאפשר למועצה טיפה למנוע את השחיקה שמתרחשת בגלל השינוי בתמהיל של המוצרים שמוכרים

יאיר שמיר: גם זה באישור השרים והשולחן הזה, זה לא משהו שהוא שגר ושכח

עדנה הראל פישר: 	אני מציעה שבין השיקולים שתשקול המועצה לפני שהיא מחליטה החלטות כאלו תהיה מניעת סיכוני הימורים

עדנה הראל פישר:  פשוט בצורה מפורשת שיהיה ברור, כדי שגם כשהיא באה לפה לקבל אישור היא תצטרך להסביר מה היו הנתונים שעמדו בפניה כשהיא שקלה

עדנה הראל פישר:  אם זה שיקול שהוא שיקול חשוב, צריך לשים אותו על השולחן

אחמד טיבי: 	האם יש בכל החוק התייחסות לסיכוני הימורים?     

עדנה הראל פישר: הצעתי לכתוב שהמטרה של המועצה תהיה לקיים הימורים תוך שמירה על איזון עם הסיכונים ומניעת ההימורים

עדנה הראל פישר:  הצעתי את זה בעוד מקומות, גם לגבי נציגי הציבור

עדנה הראל פישר:  כרגע אין התייחסות מפורשת בתפקידי המועצה והפעולות שלה לנושא הזה כהוא זה

דני קורן: 	מה שהוסכם עליו זה להכניס נציג משרד רווחה למועצה שיהיה בעל מומחיות בהקשרים האלה

אחמד טיבי: בניסוח יש משהו?     

תמי סלע: 	חבר הכנסת רביבו נוטה להכניס את זה בשיקולים של ועדת החינוך כשהיא בוחנת תכניות הימורים, וגם להתייחס בסל של נציגי הציבור הגדול לאיזו שהיא מומחיות

דני קורן: 	אנחנו נבקש לבחון ולהשיב על זה בישיבה הבאה

תמי סלע: 	בסעיף שנגיע אליו אחר כך, שבו מדובר על הקצאה של בין שבעה ל-18 מיליון לכל מיני מטרות, ביניהן צמצום נזקי הימורים ומניעת התמכרויות, קידום מרכז סובלנות ומניעת אלימות וגזענות בספורט וכו',  אפשר, אם מגיעים ל-5%, להוסיף חצי אחוז לסכומים האלה כך שזה ייצור איזון בין הדברים

יואב הכט: אני חושב שזה יהיה לא נכון

יואב הכט:  אני חושב שהרצון של חברי הוועדה ושל השר הוא להביא את הדברים במסגרת התיקון בסעיף 8ד, שם הוא מתייחס למטרות הנוספות

תמי סלע: אני מדברת על הסכומים

תמי סלע:  אם אושר שם, אפשר להפריש כמה מיליונים בודדים לסכום הלא גדול שמוקצה גם ככה למטרות האלו

יואב הכט: אני חושב שזו הסתכלות לא נכונה על המטרות של שני הסעיפים

יואב הכט:  סעיף 8ג מדבר על כמה תוכל המועצה להעביר כזכיות

יואב הכט:  אם יש צורך בהגדלת הסכום הזה, בין אם זה מתוך מטרה של מניעת ההגירה להימורים לא חוקיים, בין מתוך מטרה אחרת, המועצה תצטרך להסביר לשרים בעת אישור התקציב

יואב הכט:   אנחנו לא רוצים לקשור יותר מידי בין המועצה להסדרים בספורט לבין הקידום של המטרות

יואב הכט:  אפשר להתווכח על הסכומים בסעיף 8ד, אבל אני לא חושב שצריך לקשור בין הדברים

אחמד טיבי: 	מה ההפרשה שיש היום לטובת הטיפול בגמילה ומניעת סיכונים?      

יאיר שמיר: המועצה עובדת עם שתי עמותות שמפעילות תכניות למניעת התמכרויות

יאיר שמיר:  מה שהן מבקשות והמועצה נותנת זה בערך 200,000 שקל בשנה לשוטף

אחמד טיבי: 	זה גרושים, זה סכומים קטנים

יאיר שמיר: 	אני לא כל כך בטוח, אדוני

יאיר שמיר:  מה שמבקשים מאיתנו אנחנו נותנים

יאיר שמיר:  התוכניות של המועצה הן לא תכניות שגורמות להתמכרויות

יאיר שמיר:  המועצה עומדת בקוד האתי של הגופים הבינלאומיים האחראים על הנושא הזה לא רק כעניין הצהרתי, אלא כביצוע בפועל על ידי בקרה של רואי חשבון חיצוניים שרואים שאנחנו עומדים בדברים האלה

יאיר שמיר:  אני לא חושב שהרושם שיש לאדוני מבוסס, לפחות לא לגבי הטוטו

אחמד טיבי: אני עדיין חושב שזה סכום נמוך

תמי סלע: 	סעיף 8ד מאפשר למועצה לעשות הסכמים עם גופי ספורט לגבי הוצאות שיווק ותפעול בסכום שלא יעלה על 46 מיליון שקלים חדשים בשנה

תמי סלע:  מוצע כאן להגדיל את הסכום ל-70 מיליון שקל בשנה, והתיקון שמוצע זה סעיף קטן (ג2)

תמי סלע:      	(ג2) על אף האמור בכל דין, בהסכמים שהמועצה כורתת כאמור בסעיף (ג1) 	המועצה תורשה לייחד חלק מהתמורה למימון פרויקטים לקידום מטרות 	חברתיות המשותפות לה ולצד השני לחוזה, ובלבד שהסכום הכולל של  	התמורה, בכלל ההסכמים כאמור, לא יפחת משבעה מיליון ₪ ולא יעלה 	על 18 מיליון ₪

תמי סלע:  לעניין זה "פרויקטים לקידום מטרות חברתיות " –  	פרויקטים באחד או יותר מהנושאים הבאים:     

תמי סלע: קידום שוויון מגדרי בספורט;     

תמי סלע: והגיאוגרפית;     

תמי סלע: קידום ערכי סובלנות ומניעת אלימות וגזענות;     

תמי סלע: עמדת ממלא מקום היו"ר שעל פסקאות (3) ו-(6) מן הראוי לוותר

תמי סלע:  גם היה חשוב לו שיהיה ברור מהנוסח שחייבים לעסוק בכל הנושאים האלה

תמי סלע:  הסכום בעיני הוא קטן

אחמד טיבי: 	קטן מאוד

אחמד טיבי:  מי מתנגד מבין משרדי הממשלה להעלאה מעבר ל-18?     

יואב הכט: 	מדובר בסעיף שדן בהסכמי השיווק שעושה המועצה להסדר הימורים בספורט עם גופי הספורט

יואב הכט:  הטוטו עושים איזה שהוא הסכם עם ליגה מסוימת שבו הם מקבלים זכויות שיווקיות כך שהם יכולים להרוויח מהן ערך עבור המותג שלהם ועבור העסקים שלהם

יואב הכט:  הרציונל של התיקון המוצע, של (ג2) ואילך, הוא רציונל שאומר שבגלל שהוגדל הסכום עבור הסכמי השיווק, רוצים לוודא שחלק מהסכמי השיווק האלה משרתים לא רק מטרות עסקיות במהותן אלא גם מטרות שיש להן ערך חברתי

יואב הכט:  יכול להיות שהדבר הזה קורה ממילא, אבל בהגדרה הנוכחית של הסכמי שיווק יש מגבלה מסוימת על איזה דברים ניתן להצדיק במסגרת הסכמי השיווק

יואב הכט:  יכול להיות שלגבי קידום ערכי הסביבה קשה להסביר מדוע יש בינו לבין שיווק המועצה להסדר הימורים בספורט איזה שהוא קשר, לכן מגיעה ההצעה הנוכחית שאומרת שעד 25% מתוך הסכום שמיועד להסכמי שיווק ילך לקידום של פרויקטים במטרות חברתיות, במקום לתוכן שבמהותו אמור לעזור למועצה להסדר הימורים בספורט לשווק את עצמה או לחזק את עצמה

אחמד טיבי: 	הבנו את ההסבר שלך

אחמד טיבי:  אני הצעתי שזה יהיה 50 מיליון, לא 18

אחמד טיבי:  הציעו לי שזה יהיה 30

תמי סלע: זה היה 46, אבל עכשיו הוסיפו 24 כדי להגיע ל-70

תמי סלע:  זה לא מחייב, זה סכום מרבי

תמי סלע:  המינימום הוא שבעה מיליון, שזה מעט להשיג את כל המטרות המפורטות פה

יואב הכט: התיקון היחיד בסעיף הזה הוא שינוי מ-46 מיליון ל-70 מיליון

יואב הכט:  התיקון הזה נבע מכך שהמגבלה של 46 מיליון שקל הייתה מגבלה צרה מידי שלא התעדכנה מאז שנחקקה

יואב הכט:  המועצה להסדר הימורים בספורט הצביעה על קשיים בנוסח הנוכחי, הציעה לשנות מהסכמי שיווק למשהו יותר רחב שמאפשר הכרה בתצורות שונות של ערך חברתי שמיוצר על ידי הסכמי השיווק האלה

יואב הכט:  אני חושב שההצעה הנוכחית מאזנת בין הצורך שעמד בבסיס ההצעה המקורית, של להעלות את הסכום מ-46 לסכום יותר גבוה, לבין הרצון לייעד חלק מהסכומים האלה למטרות חברתיות לפי חוק

אחמד טיבי: 	הסכום של עד 18 מיליון שקל מיועד לצמצום נזקי הימורים ומניעת התמכרויות, לקידום שוויון מגדרי בספורט, לעידוד השתתפות ומצוינות בספורט בפריפריה חברתית וגיאוגרפית, להנגשת ספורט לאוכלוסיות עם מוגבלות, לקיום מערכי סובלנות ומניעת אלימות וגזענות, לקידום ערכי הגנה על הסביבה

אחמד טיבי:  בהתחלה ביקשנו להעלות את הסכום ל-50 מיליון, אבל עכשיו אנחנו מסכימים ל-30 מיליון שקל

אחמד טיבי:  קשה להאמין שמישהו יתנגד להעלות מ-18 ל-30 מיליון כאשר המחזור הוא 3

אחמד טיבי: 5 מיליארד

יואב הכט: את כל מה שקשור לכספי הזוכים צריך לראות כעלות של ייצור הערך, זה לא חלק מהרווחים, ממש לא

אחמד טיבי: כמה רווחים? אתה רוצה שניכנס לרזולוציות?      

תמי סלע: 	אנחנו כרגע בתוך ה-70 מיליון

יואב הכט: מתוך ה-70 מיליון, 46 כבר היו בהסכמי שיווק רגילים

תמי סלע: כל השאלה היא אם לאפשר להשתמש בסכומים יותר גדולים

יואב הכט: האם לאפשר למדרגת המקסימום לעלות מ-18 לסכום אחר?      

תמי סלע: ל-30

תמי סלע:  חלק מהסכמי השיווק והתפעול, שאני מניחה שגם היום יש, עונים גם ככה על חלק מהמטרות

תמי סלע:  הגבול הזה עוד יכול להתפרש כמונע חלק מההסכמים שהיום היו עושים במסגרת 46

יואב הכט: אני חושב שהמגבלה הנוכחית תוכננה ככה שהיא לא תהיה מצמצמת מבחינת ההיקף של הפרויקטים

יואב הכט:  אם ההצעה היא לשנות את מגבלת המקסימום, נצטרך להבין איפה זה עומד מבחינת הצרכים השיווקים של המועצה להסדר הימורים בספורט

אחמד טיבי: 	עם מי אתה צריך להתייעץ?     

יואב הכט: עם שר התרבות והספורט

אחמד טיבי: 	הוא אמר לי שהוא תומך

אחמד טיבי:  הוא רצה שנגיע להסכמה

יואב הכט: צריך להבין את הטעם בהגדלת הסכום

אחמד טיבי: קראתי שש סיבות משכנעות להעלאת הגג מ-18 ל-30

יואב הכט: 	ההצעה של הוועדה יכולה להיבחן כמו ההצעות האחרות של הייעוץ המשפטי של הוועדה ושל יושב ראש הוועדה

חנן ארליך: 	הסעיף פותח במילים "על אף האמור בכל דין", לכן הוא עוסק בהקדשת סכומים למטרות מסוימות

חנן ארליך:  אנחנו רוצים להבין איך זה עומד ביחס להוראות הרגילות של  תמיכות במטרות מהסוג הזה שנעשות לפי חוק יסודות התקציב

חנן ארליך:  אנחנו חושבים שלא נכון שהסכומים האלה לא יהיו באותו מסלול

דני קורן: 	זה מסוג הדברים שיוכלו להיכלל בתוך הסכמי השיווק, לא במסגרת של תמיכות, וברור שהמשרד במסגרת מבחני התמיכה שלו יצטרך לוודא שאין כפל תמיכה גם בהיבטים האלה

חנן ארליך: 	האם היום הכספים במסגרת הסכמי השיווק מועברים למטרות האלו?      

דני קורן: לדעתי לא

שלומי פרי: 	לדוגמה, היום עושים פרויקטים של הבאת ילדים מהפריפריה למשחקים

שלומי פרי:  הפרויקטים האלה עולים כסף

שלומי פרי:  אם תהיה לנו הזדמנות לקבל מהטוטו תמיכה כדי לממן אוטובוסים, כרטיסים למשחקים, סנדביץ' ושתייה, זה יהיה מבורך לכל הצדדים

שלומי פרי:  אנחנו לא רוצים ללכת לקול קורא בשביל הדברים האלה

חנן ארליך: 	אנחנו מבקשים לוודא שהכספים יעברו במסגרת המבחנים של משרד התרבות והספורט

דני קורן: במסגרת הכוונות או הרצון של המועצה לעסוק בהיבטים של אחריות תאגידית כזאת או אחרת  רוצים ליזום פרויקטים משותפים שיכללו את קידום המטרות החיוביות שמפורטות בסעיף

יאיר שמיר: התהליך הוא אחר, הפוך ממה שמשרד המשפטים הבין

יאיר שמיר:  נקודת המוצא היא שזה הסכמים עסקיים

יאיר שמיר:  ההסכמים האלה, כמו כל הסכם שיווקי של המועצה, כמו כל הסכם שבו המועצה רוכשת שירות, כפופים לדיני המכרזים

יאיר שמיר:  הרבה פעמים לא נעשה מכרז, כי בענייני איגוד הכדורסל, למשל, רק הוא יכול לתת את הניימינג לגביע או משהו כזה

יאיר שמיר:  זה לא שיח של תמיכות, זה שיח עסקי

יאיר שמיר:  בא הסעיף הזה ואומר: אם כבר כרתת עם הכדורסל את ההסכם העסקי שלך שבו ניימינג לגביע שווה לך מיליון שקל, אתה יכול להוסיף עוד חצי מיליון שקל לצורך מטרה חברתית שאחרת אסור היה לך לעשות אותה כי אסור לך לתמוך

יאיר שמיר:  השיח הוא שיח עסקי, והתועלת החברתית הזאת היא אגבית

תמי סלע: אולי אפשר להציע שיהיה כתוב שזה בכפוף לאיסור על כפל תמיכות

מוריה שליסל: 	אני מציעה שזה יהיה כפל מימון, לאו דווקא כפל תמיכות

תמי סלע: 	מכיוון שיש לנו הרבה מטרות ולא הרבה כסף שמוקצה, האם סעיף (6) קשור לעניין?     

דני קורן: מבחינתנו אפשר להוריד את (6)

תמי סלע: (ג3) בהחלטה על הכללת פרויקטים לקידום מטרות חברתיות בחוזה עם  גוף ספורט, המועצה תיתן דעתה גם לתועלת החברתית שבפרויקט, וגם לתועלת שהפרויקט יביא למועצה

תמי סלע:      	אני מודה שגם הסעיף הזה נראה קצת מיותר, לאור זה שגם ככה אנחנו בתוך הסכמי שיווק שהמועצה קובעת וברור שהם באים לשרת את המטרות שבכותרת של ההסכם ומשלבים את המטרה החברתית

יאיר שמיר:  שלא יבואו ויגידו שאנחנו לא יכולים

תמי סלע: אבל הנה נותנים לכם אישור שאתם יכולים

יאיר שמיר: המועצה הייתה רוצה לקחת סכומים יותר משמעותיים לכל מיני עניינים של ממשל תאגידי וכו', אבל משרד האוצר לא אוהב את זה

יאיר שמיר:  פה הגענו לאיזה שהוא איזון כך שהשיקולים הם גם שיקולים חברתיים, וגם המועצה מפיקה מזה תועלת של תדמית

תמי סלע: היה כתוב פה שהיא תיתן את הדעת

תמי סלע:  הרי ברור שהיא תיתן את דעתה, כי כל גוף דואג לאינטרסים שלו

תמי סלע:  אני לא יודעת למה צריך להגיד את זה במפורש

יאיר שמיר: 	אני חושב שכשבאים ואומרים שלמועצה מותר לשקול גם את השיקול החברתי וגם את השיקול העסקי בתוך הפרויקט הזה, זה יוצר מסגרת שלמה, אחידה של הרציונל שהסברתי אותו קודם

תמי סלע: הוא רק 	לא אחיד עם הוראות חוק אחרות שבהן לא מתייחסים לדברים כאלה

תמי סלע:  זה יכול גם לרמז שחייבת להיות תועלת ישירה למועצה מכל דבר כזה, כשלא בהכרח זה משהו שאפשר לכמת אותו מהיום למחר

יואב הכט: 	אני חושב שהסעיף הזה חשוב בנוסחו הנוכחי

יואב הכט:  מלכתחילה התפקיד של היושבים במועצה הוא לחשוב על הערך שנוצר למועצה להסדר הימורים בספורט, לכן צריך לכתוב את הסיפור של התועלת החברתית

יואב הכט:  למה צריך לכתוב בכל זאת את התועלות למועצה? אנחנו לא רוצים, כמו שנציג המשפטים אמר, שהמשמעות של הסכמי השיווק יהיו חלף מדיניות של משרד התרבות והספורט, זו לא המטרה

יואב הכט:  המטרה של כל סעיף (ג2) היא טיפה להרחיב את המשמעות של הסכמי שיווק מאיזו שהיא הגדרה מאוד צרה כפי שמקובל להגדרה מעט יותר רחבה, כאשר תוך כדי הרחבת ההגדרה הזאת לציין בדיוק מה השימושים ומה היעדים שעבורם נועדה הרצועה הנוכחית

יואב הכט:  למה? מכיוון שאנחנו לא רוצים, ואני חושב שגם המועצה לא תרצה, בוודאי משרד התרבות והספורט לא ירצה, שהמועצה תהפוך להיות איזה שהוא ארגון שיש לו איזו שהיא קופה - אמנם לא ענקית כמו שהיה בעבר, אבל קופה משמעותית בשביל גופים שיכולים להיתמך מהנושא הזה - שהיא תוכל לחלק לפי מטרות חברתיות בלבד

יואב הכט:  צריך שתהיה איזו שהיא מגבלה על מה שהמועצה רואה לנגד עיניה, לכן אני חושב שצריך שיהיו כתובות המילים "תועלות שהפרויקט יביא למועצה"

יואב הכט:       	אני חושב שהחשיבות של כל ששת הסעיפים כאן היא בכך שהיא מאפשרת את המידה הנכונה של החופש עבור המועצה והארגונים לקבל החלטות לגבי מה בדיוק הפרויקטים שהם ירצו לעשות שהם בעלי ערך חברתי

יואב הכט:  המועצה לא אמורה לעשות פה את העבודה בעצמה

יואב הכט:  היא לא מתקשרת עם עמותות בנושאים האלה, אלא בהסכמים ישירים עם גופי ספורט, כאשר לכל אחד מגופי הספורט יש את הרצונות שלו, את הערכים שמובילים אותו

יואב הכט:  אם לא מאפשרים מספיק חופש עבור המועצה בשלב הנוכחי, זה מאוד יגביל את היכולת שלה ושל הגופים שמגיעים להסכמי שיווק איתה לגבי הנושאים שייבחרו

יואב הכט:  אני חושב שזה גם עונה לסוגיה שעלתה מטעם היושב ראש לגבי למה בכלל לא לחייב את כל הנושאים האלה, וגם עונה לגבי אם צריך שסעיף (6) יופיע או לא

תמי סלע: הוא רצה נוסח שיבהיר שהם מחויבים לעסוק בנושאים האלה

תמי סלע:  ככל שיהיה פירוט יתר, כך יהיה יותר קשה לעמוד בזה

חנן ארליך: יש אי בהירות בנוסח, כי כתוב שהמועצה תורשה לייחד וגם שלא יפחת, כאילו חייבים להוציא אבל במסגרת

יואב הכט: 	הכוונה היא שיש מינימום

חנן ארליך: צריך לכתוב שהמועצה תייחד חלק

תמי סלע: 	לגבי האם היא צריכה לעסוק בכל הנושאים המפורטים, כרגע הנוסח לא קובע דבר כזה, הוא מאפשר לה לבחור

תמי סלע:  הייתה פה הערה מצד מ"מ היושב ראש על כך שהיא תהיה מחויבת לעסוק בכל הדברים שמפורטים פה

תמי סלע:  היו פה שני נושאים שמ"מ היושב ראש לא ראה טעם לציין, שזה פסקה (3) ופסקה (6)

דני קורן: ביחס לפסקה (3) אנחנו כן מוצאים קשר

תמי סלע: אני גם מוצאת קשר

תמי סלע:  לגבי פסקה (6) הקשר קצת מרוחק, כי יש הרבה מטרות

תמי סלע:  אם הסכום הוא יחסית מצומצם ויש הרבה מאוד מטרות, זה מתפזר מידי

יואב הכט: 	למועצה להסדר הימורים בספורט יש יוזמות ספציפיות בתחום הזה שבגללן היא רצתה להכליל את זה, כמו הנושא של ניקיון במגרשים

יואב הכט:  יש פה יוזמות ספציפיות שיושבות ברקע של הבקשה להשאיר את הסעיף הזה

יואב הכט:  הסיבה שבגללה אנחנו חושבים שנכון לאפשר בחירה בין השימוש, בין המטרות השונות, להבדיל מחיוב לטפל בכולם, היא מכיוון שלא הטוטו הוא זה שהולך ומבצע את הפעילות, הוא רק מתקשר בהסכמי שיווק עם גופים אחרים, כאשר החוק כרגע לא מחייב את הגופים האחרים להסכים לדבר כזה או אחר

תמי סלע: יש בסעיף 9 מחיקה של החובה לפרסם ברשומות דין וחשבון על ההכנסות וההוצאות, אלא רק באתר האינטרנט של המועצה

יאיר שמיר: אנחנו מפרסמים מכוח חוק יסודות התקציב את הדוחות הכספיים המלאים

יאיר שמיר:  אני לא יודע בשביל מה צריך את התמצית של הדוחות

יאיר שמיר:  אם רוצים את התמצית, לא אכפת לנו, אבל נשמח אם אפשר יהיה לעשות את זה במסגרת דוח חופש המידע, מה שאנחנו עושים ממילא, וזה לא תמיד תוך שלושה חודשים

תמי סלע: יש הצעה קונקרטית לתיקון?     

דני קורן: אנחנו לא מכירים את הבקשה הזאת לשינוי

יאיר שמיר: 	אני מבקש שזה יהיה באתר במסגרת דוח חוק חופש המידע

דני קורן: אני לא יודע להתייחס לזה

דני קורן:  צמצמנו כבר את הדרישה הרגולטורית מרשומות ואתר אינטרנט, לאתר אינטרנט בלבד, לכן בעיני זה מספק

עדנה הראל פישר: בסעיף 10א אני מציעה להוסיף סעיף קטן שיטיל חובה על המועצה לפקח על איסור המכירה לקטינים וייתן סמכות להטיל קנסות או לשלול היתרים

אחמד טיבי: סביר

דני קורן: בסעיפים שנוגעים ספציפית בהיבטים האלה של ההימורים לא נגענו במסגרת הצעת החוק

דני קורן:  אני חושב שאם צריך לשקול שינוי בעניין הזה, נכון לעשות את זה במסגרת נפרדת, לא כרגע

דני קורן:  זה נושא שלא לובן במסגרת הדיון הממשלתי

תמי סלע: 	חבר הכנסת דוידסון העלה בדיון הראשון את התקציב שהוקצה להקמת יחידה משטרתית שתטפל בנושא של הימורים בלתי חוקיים, כל מיני עבירות בתחום ההימורים

אפרת פילור ביזמן: למיטב ידיעתנו היחידה הזאת לא פועלת

תמי סלע: נכון, הוקצה תקציב שלא מומש

אפרת פילור ביזמן: אין אכיפה כמעט בעניין הזה, לכן ממש קריטי שיהיה התיקון הזה

תמי סלע: בסעיף 10ב(ב)(2) יש תיקון לגבי הסכום שיקבע שר האוצר בצו לפי פסקה (1) כך שלא יפחת מ-5,000 שקלים חדשים ולא יעלה על 30,000 שקלים חדשים

תמי סלע:  הוא ייקבע בהסכמת השר ולאחר התייעצות עם שר המשפטים

תמי סלע:  קודם רק אם הסכום היה פחות מ-20,000 שקלים חדשים נדרשה הסכמת שר התרבות והספורט, עכשיו ההסכמה נדרשת לכל קביעה של סכום

תמי סלע:  סכומי הזכייה המקסימאליים בהימורים האלה מוגבלים

יאיר שמיר: 	זה מחייב אימות של ארבע ספרות אחרונות של תעודת זהות מלכתחילה, ובמקרה של זכייה – השוואה של המועצה בין מספר הזהות האמיתי לקידוד

תמי סלע: 	למה דרשתם את המעורבות בכל שלב?     

דני קורן: 	הייתה גם קודם מעורבות

דני קורן:  כיוון שהשר אחראי על החוק, חשבנו שנכון לדרוש שבכל סכום הוא יהיה מעורב

דני קורן:  גם קודם הייתה מעורבות שלו, רק שזה היה בסכום מסוים

תמי סלע: על כמה הסכום הזה עומד היום לפי הצו?         

רונן גרינפלד: 15,000

תמי סלע: 10ב(ו)(2) על אף האמור בפסקה (1), רשאית המועצה, באישור השר ושר  המשפטים, לגבש נהלים לגבי הנסיבות שבהן יתאפשר תשלום זכייה  במקרה של אי התאמה לעניין זהות המחזיק כאמור בסעיף קטן (ה)

תמר ולדמן: 	כל הפרק הזה התווסף כחלק מהמסקנות של הצוות הבין משרדי בראשות הגברת עדנה הראל

תמר ולדמן:  מכוח ההבנה שיש תופעה בארץ של ניצול המשחקים החוקיים של מפעל הפיס ושל המועצה לצורכי הלבנת הון, הוספו הסדרים ברגולציה שחלים על שני הגופים האלה לצורך מניעת אותו ניצול לרעה של הלבנת הון, כאשר ההסדר המרכזי הוא באמת זיהוי של רוכש הכרטיס באמצעות קידוד של ארבע הספרות האחרונות של תעודת הזהות כדי לוודא שמי שרכש את הזכייה הוא גם זה שקיבל את הכסף ולא תהיה תופעה של מכירת כרטיסי זכיות

תמר ולדמן:  מכיוון שהובעה טענה נכונה שלפעמים אנשים שמקלידים את תעודת הזהות עלולים להתבלבל בספרה ולא רצו שייווצר מצב שבאופן גורף אי אפשר יהיה לשלם להם את כספי הזכייה, מפעל הפיס והמועצה הוסמכו לגבש איזה שהוא נוהל שמאפשר תשלום זכייה במקרים האלה - זה נקרא "נוהל תמי לב" - ומה שהיה כתוב בחוק זה שהאישור של הנוהל הזה יהיה של שר המשפטים בהתייעצות איתנו, עם הרשות לאיסור הלבנת הון

תמר ולדמן:  אני יודעת שהכוונה בכל ההסדרים שבהם התווסף השר הייתה להחזיר את הסמכות משר האוצר לשר התרבות, אבל פה מדובר במקרה שמלכתחילה הסמכות לא הייתה נתונה לשר האוצר

תמר ולדמן:  גם ברגולציה של מפעל הפיס שנקבעת על ידי שר האוצר הנוהל הוא באישור של שר המשפטים בלבד, לא של שר האוצר, לכן אנחנו סבורים שגם פה ראוי להחזיר את המצב הקודם שבו רק שר המשפטים מאשר את הנוהל, כי מדובר פה נטו בשיקולי איסור הלבנת הון ואנחנו לא רוצים לסרבל את התהליך

דני קורן: אנחנו מקבלים את ההערה ואנחנו נוותר

תמי סלע: (ט)(1)(ב) לעניין קבלת השתתפות מזכה אשר לא נדרשה לתשלום –  בתוך שנה מיום קיום המשחק דורש הזיהוי או מיד עם פקיעת  האפשרות לפדות את הזכייה, לפי המאוחר; שר האוצר בהסכמת השר רשאי לקבוע תקופה קצרה יותר לעניין זכויות בסכומים  נמוכים, ובלבד שלא תפחת מחצי שנה;     	כל ההוראות בסעיף הזה הן הוראות שבאות למנוע חששות להלבנת הון

דני קורן: 	להבדיל מהסעיף הקודם ששם מלכתחילה שר האוצר לא היה בתמונה אלא רק שר המשפטים ולכן הסכמנו לוותר על מעורבות של שר התרבות והספורט, בהיבטים האלה חשבנו שיש ערך וצורך להכניס גם את שר התרבות והספורט לתהליך

תמי סלע: 	שאלה דומה גם לגבי סעיף קטן (י)

דני קורן: גם התשובה דומה

תמי סלע: סעיף (י)(1) אומר היום ששר האוצר, בהתייעצות עם שר המשפטים ועם שר התרבות, כשהקובע הוא שר האוצר, רשאי לקבוע הוראות לעניין יישום הוראות סעיף זה, ובכלל זה לקבוע הוראות לעניין פעולות בעלי התפקידים לפי סעיף 10ג, שזה כל מיני גורמים שאחראים על איסור הלבנת הון ואבטחת מידע במועצה

תמי סלע:  והוראות לפי סעיף זה לעניין אבטחת מידע והגנה על הפרטיות ייקבעו בהסכמת שר המשפטים

תמי סלע:      	השאלה אם באמת נדרש לשנות פה כך שתהיה הסכמה של שר התרבות

דני קורן: לפחות בחלק מהסעיפים שר התרבות היה

דני קורן:  עכשיו אנחנו אומרים שזה יהיה בהסכמת השר, כי יש לו הגדרה

תמי סלע: עכשיו זה הסכמה

תמי סלע:  זה היה קודם התייעצות

דני קורן: 	אנחנו חושבים שזה נכון נוכח המעמד שיש לשר התרבות והספורט שבא לידי ביטוי בכל הצעת החוק

תמי סלע: 	כנ"ל לגבי (2), שזה להעביר את הסמכות של שר התרבות מסמכות של התייעצות לסמכות של הסכמה

תמי סלע:  זה יכול קצת לסרבל ולתת זכות וטו, אבל יש פה סיכומים בין הגורמים

תמי סלע:  יש לנו כל מיני דברים עוד לבדוק מבחינת הנוסחים, לכן לישיבה הבאה נביא נוסח מתוקן

אחמד טיבי: 	אני רוצה להודות לתמר, היועצת המשפטית, ולהודות לכם

אחמד טיבי:  לא נצביע היום

אחמד טיבי:  נשארו כמה דברים שבישיבה הבאה נדון בהם

אחמד טיבי:  הישיבה נעולה, תודה רבה